Hina Nabi Muhammad, suri rumah didenda RM2,000
Oleh NUZULSHAM SHAMSUDDIN

15 September 2020, 3:17 pm
KUALA LUMPUR – Tindakan seorang suri rumah yang membuat dan menghantar komunikasi jelik berhubung Nabi Muhammad SAW menerusi akaun Facebooknya Februari lalu membawa padah apabila dia didenda RM2,000 oleh Mahkamah Sesyen di sini hari ini.
Hakim M. M. Edwin Paramjothy menjatuhkan hukuman itu ke atas Fadilah Hamid, 43, selaku Orang Kena Saman (OKS) selepas dia menukar pengakuan kepada bersalah pada hari pertama perbicaraan.
Mahkamah turut memerintahkan ibu kepada dua anak itu menjalani hukuman penjara tiga bulan, sekiranya gagal membayar denda tersebut dan OKS membayarnya.
Mengikut pertuduhan, Fadilah didakwa secara sedar membuat dan memulakan penghantaran komunikasi yang jelik sifatnya itu menggunakan laman profil Facebook “Fadhilah Abdulhamid” dengan niat untuk menganiayai orang lain.
Kenyataan tersebut kemudian telah dibaca di laman profil Facebook “Fadhilah Abdulhamid” di Apartment Seri Ceria, Jalan Jalil Indah Pinggiran Bukit Jalil, Cheras di sini pukul 9.14 pagi pada 19 Februari tahun lalu.
Berikutan itu pertuduhan dikemukakan mengikut Seksyen 233(1)(a) Akta Komunikasi dan Multimedia 1998 dan boleh dihukum mengikut Seksyen 233(3) akta sama yang memperuntukkan hukuman denda maksimum RM50,000 atau penjara hingga setahun atau kedua-duanya jika sabit kesalahan.

Terdahulu peguam Nurul Fitriza Abd. Latif yang mewakili Fadilah memohon mahkamah memberikan bon berkelakuan baik atau hukuman denda minimum dengan alasan anak guamnya menghidap penyakit kemurungan dan autism spectrum disorder.
“Menurut laporan perubatan forensik Hospital Bahagia Ulu Kinta, Tanjung Rambutan, Perak, OKS didapati mempunyai gejala penyakit autism spectrum disorder sejak kecil selain mengalami gejala kemurungan dan mendapatkan rawatan di Hospital Kajang yang mana OKS mempunyai perasaan sedih, sukar untuk tidur dan gemar mengasingkan diri,” katanya.
Bagaimanapun Timbalan Pendakwa Raya Nurul Syahieza Md. Hadzaid memohon hukuman setimpal berbentuk pengajaran terhadap OKS dan masyarakat supaya lebih berhati-hati serta sensitif dengan status di media sosial.
“Dengan mengambil kira laporan perubatan dari Hospital Bahagia Ulu Kinta, Tanjung Rambutan, Perak, OKS didapati sihat untuk menjalani perbicaraan dan secara sedar semasa melakukan posting itu.
“Justeru hukuman bon berkelakuan baik adalah tidak mencukupi,” ujar Nurul Syahieza. – K!ONLINE


Gudang curi air RM3 juta diserbu SPAN
Oleh KOSMO!

15 September 2020, 4:04 pm
Oleh ISKANDAR SHAH MOHAMED
KUALA SELANGOR – Perbuatan jahat sebuah gudang penyimpanan barang dan alat ganti kenderaan mencuri bekalan air sejak setahun lalu dengan nilai RM3 juta terbongkar selepas diserbu pihak berkuasa di Bandar Puncak Alam, hari ini.
Dalam serbuan pukul 9 pagi itu bagaimanapun tiada tangkapan dengan operasi dilakukan Suruhanjaya Perkhidmatan Air Negara (SPAN) serta Pengurusan Air Selangor Sdn. Bhd. (Air Selangor) .
Eksekutif Kanan Unit Komunikasi Korporat dan Hal Ehwal Pengguna SPAN, Loh Pit Mui berkata, berdasarkan siasatan awal mendapati gudang tersebut telah melakukan dua penyambungan haram daripada paip utama milik Air Selangor iaitu sepanjang kira-kira 800 meter.
Katanya, sambungan tersebut bagi membolehkan mereka menjalankan aktiviti harian sejak gudang itu memulakan operasi sejak 3 September tahun lalu.
“Hasil ujian klorin di tapak sambungan paip di luar gudang itu turut mengesahkan bekalan air tersebut merupakan sumber air terawat.

“Gudang itu telah menggunakan air hampir 700,000 meter padu (m3) air sepanjang tempoh tersebut yang mengakibatkan Air Selangor menanggung rugi sebanyak RM3juta,” katanya ketika ditemui pemberita di lokasi kejadian di sini hari ini.
Turut hadir, Penolong Naib Presiden II Seksyen Penguatkuasaan Air Selangor, Nasir Othman.
Pit Mui menjelaskan pihaknya telah menyerahkan notis kesalahan mengikut Seksyen 123 (1) Akta Industri Perkhidmatan Air 2006.
“Jika sabit kesalahan boleh dihukum penjara sehingga setahun, denda tidak lebih RM100,000 kedua-duanya sekali,” ujarnya.
Dalam pada itu, Nasir menegaskan, pihaknya mula menjalankan siasatan terperinci berhubung kesalahan tersebut sejak Februari lalu.
“Semakan kami mendapati pemilik gudang itu tidak mengemukakan permohonan lengkap untuk mendapatkan bekalan air secara sah daripada Air Selangor.
“Kini, bekalan air dihentikan serta merta dan pemilik premis perlu menjelaskan semua nilai RM3 juta itu sebelum membuat permohonan baharu,” katanya. – K! ONLINE


Tahan sakit 10 minit, jari tersepit pintu kaca
Oleh KOSMO!

15 September 2020, 4:13 pm
Oleh NOOR HASLIZA NUSI
GEORGE TOWN – Seorang pekerja di sebuah kedai serbaneka dan farmasi di Bukit Jambul, Sungai Nibong di sini terpaksa menahan kesakitan hampir 10 minit selepas dua jari kirinya tersepit pada pintu kaca premis itu hari ini.
Mangsa wanita berusia 23 tahun sebelum itu dikatakan sedang melakukan kerja berhampiran pintu utama di hadapan premis berkenaan kira-kira pukul 1 petang.
Sebelum kejadian, dia dipercayai meletakkan dua jarinya iaitu telunjuk dan tengah di celah pintu terbabit yang ketika itu berada dalam keadaan terbuka dan tersepit sebaik pintu ditutup.
Ketua Balai Bomba dan Penyelamat Jalan Perak, A’ Azelan Hassan berkata, pihaknya menerima panggilan berhubung kejadian berlaku pada pukul 1.10 petang dan tiba ke situ kurang 10 minit kemudian.
“Sebaik tiba di tempat kejadian mendapati mangsa dalam keadaan menahan kesakitan akibat dua jari kirinya yang tersepit dan tindakan anggota dengan membuka skru pada bahagian bawah pintu kaca.

“Jari mangsa berjaya dikeluarkan 10 minit kemudian dan kita tidak sama ada patah mahupun hanya mengalami kecederaan,” katanya ketika dihubungi Kosmo! di sini hari ini.
Beliau memberitahu, pihaknya telah memberi rawatan kepada mangsa tersebut sebelum dibawa ke Hospital Pulau Pinang menggunakan kenderaan bomba.
Tambahnya, operasi tamat sepenuhnya pada pukul 2.18 petang. – K! ONLINE


Isteri anggota polis Ipoh maut kemalangan
Oleh KOSMO!

15 September 2020, 2:43 pm
Oleh ASLIZA MUSA
IPOH – Seorang wanita maut selepas kereta yang dipandunya bertembung dengan sebuah kereta Toyota Vios di Jalan Ipoh-Lumut di sini hari ini.
Dalam kejadian pada pukul 8.10 pagi itu, Suwaibah Hashim, 35, isteri kepada anggota kereta peronda polis (MPV), Bahagian Pencegahan Jenayah dan Keselamatan Komuniti (BPJKK), Ipoh maut di tempat kejadian.
Timbalan Ketua Polis Daerah Ipoh, Superintenden Mohamad Nordin Abdullah berkata, ketika kejadian, kereta dipandu mangsa dalam perjalanan dari arah Jelapang menghala ke Silibin.
Katanya, apabila sampai di satu selekoh, kereta Perodua Viva dipandu mangsa dipercayai hilang kawalan lalu terbabas dan masuk ke laluan bertentangan.
“Kenderaan dipandu mangsa kemudiannya bertembung sebuah kereta jenis Toyota Vios dipandu seorang wanita yang datang dari arah bertentangan.

“Pelanggaran itu menyebabkan mangsa yang cedera parah maut di tempat kejadian manakala pemandu Toyota Vios yang cedera menerima rawatan di Hospital Raja Permaisuri Bainun (HRPB) Ipoh,” katanya.
Menurutnya, ketika kejadian, jalan basah akibat hujan dan kemalangan itu berlaku di jalan selekoh, dua hala, garisan berkembar tengah jalan dan tidak sesak.
Katanya, kemalangan itu menyebabkan Perodua Viva dipandu mangsa remuk di bahagian tepi sebelah kiri dan bahagian pintu kiri tempat duduk penumpang belakang dan hadapan.
“Mayat mangsa dihantar ke HRPB untuk bedah siasat dan siasatan kes dijalankan mengikut Seksyen 41(1) Akta Pengangkutan Jalan 1987,” katanya. – K! ONLINE


Kibar 6,000 bendera Felda Jengka 24 Johan Kampung Patriotik
Oleh KOSMO!

15 September 2020, 3:06 pm
MARAN – Dengan lebih 6,000 Jalur Gemilang dikibarkan di seluruh kawasan selain setiap 292 buah rumah tidak terkecuali mengibarkan bendera Malaysia berjaya menobatkan Jengka 24 sebagai Johan Kategori Kampung Patriotik sempena Sambutan Bulan Kemerdekaan dan Hari Malaysia peringkat Felda Wilayah Jengka 2020.
Lebih manis lagi penyediaan Jalur Gemilang dibiayai sendiri oleh penduduk dan pemasangan diadakan secara gotong royong melibatkan pelbagai golongan termasuklah golongan muda.
Ketua Peneroka Felda Jengka 24, Razak Daud berkata, kemenangan julung kali itu adalah hasil usaha keras semua penduduk yang menunjukkan semangat patriotisme yang tinggi dengan mengibarkan Jalur Gemilang.
“Pemasangan Jalur Gemilang ini adalah atas pembiayaan sendiri penduduk sehingga menyaksikan ada antara penduduk terpaksa pergi ke Kuantan hanya untuk membeli bendera selepas bekalan bendera di Jerantut dan Temerloh kehabisan.
“Malah apa yang lebih utama ialah semangat patriotisme yang begitu tinggi ditunjukkan penduduk termasuk generasi muda dalam sama-sama memasang bendera di kawasan tanah rancangan dan juga rumah,” katanya pada Sambutan Bulan Kemerdekaan dan Hari Malaysia peringkat Felda Wilayah Jengka 2020 di Dewan Semai Bakti Felda Jengka 22 di sini, hari ini.
Pada majlis itu Pengurus Besar Felda Wilayah Jengka, Afzal Hanis Abdul Kadir menyampaikan replika cek wang tunai sebanyak RM1,500 beserta sijil dan trofi kepada Ketua Peneroka Felda Jengka 24, Razak Daud.

Dalam pada itu, Afzal berkata, meskipun masih berhadapan dengan wabak Covid-19 dan dalam tempoh Perintah Kawalan Pergerakan Pemulihan (PKPP) ia tidak menjejaskan sambutan bulan kemerdekaan yang disambut semua 37 tanah rancangan di Felda Wilayah Jengka.
Katanya, sambutan daripada setiap tanah rancangan pada tahun ini adalah lebih baik berbanding pada tahun lalu meskipun penduduk mematuhi pelbagai prosedur operasi standard (SOP) ditetapkan.
Malah katanya, penduduk juga menunjukkan komitmen yang tinggi apabila semua sumbangan hadiah dalam pertandingan tahun ini disumbangkan sendiri oleh warga peneroka.
“Rancangan-rancangan yang sebelum ini agak perlahan dan tidak berapa rancak aktiviti kita nampak banyak perbezaan yang mana mereka bertungkus lumus untuk menjayakan sambutan dengan semangat Malaysia Prihatin,” ujarnya. – K! ONLINE


Lima lagi kerbau Syukur mati akibat hawar berdarah
Oleh MOHD AZLI ADLAN

15 September 2020, 2:40 pm
KUALA TERENGGANU – Hati Muhammad Syukur Khamis, 15, yang dikenali sebagai Mowgli Malaysia terus sayu apabila lima lagi kerbau peliharaan keluarganya mati akibat wabak Heamoragic Septicaemia atau hawar berdarah hari ini.
Pelajar tingkatan tiga Sekolah Menengah Kebangsaan Padang Midin tersebut berkata, setakat ini 41 kerbau peliharaan bapanya, Khamis Jusoh, 64, telah menjadi korban akibat wabak itu sejak 9 September lalu.
“Saya juga perhatikan sekurang-kurangnya lima ekor lagi kerbau yang terdapat di kandang ini mempunyai simptom dijangkiti hawar berdarah.
“Saya amat risau penyakit itu akan menjangkiti tiga kerbau kesayangan saya iaitu Semek, Along dan Tokol,” katanya ketika ditemui di kandang kerbau keluarganya di Kampung Kubang Bujuk di sini hari ini.
Kosmo! hari ini melaporkan hati Muhammad Syukur luluh menyaksikan 36 kerbau peliharaan bapanya mati bergelimpangan di dalam kandang disebabkan wabak hawar berdarah.
Dia sudah menganggap haiwan ternakan yang dibelanya sejak berumur enam tahun berkenaan sebagai sahabat.

Muhammad Syukur mula terkenal sejak awal tahun lalu apabila gambar selepas gambarnya bermesra dengan sekumpulan kerbau sering memenangi anugerah fotografi antarabangsa termasuk yang terbaharu Imej Asia 2020 bagi bulan Ogos bagi kategori Orang/Jalanan oleh Asian Geographic. – K! ONLINE


KRU bantu UMK pasarkan buku digital
Oleh KOSMO!

15 September 2020, 2:25 pm
Oleh TOREK SULONG
BACHOK – Universiti Malaysia Kelantan (UMK) dan KRU Entertainment Sdn. Bhd. menandatangani Memorandum Perjanjian (MoA) untuk membantu dalam penghasilan karya buku elektronik dan digital (e-buku) dalam kalangan warga universiti berkenaan.
MoA itu ditandatangani oleh Naib Canselor UMK, Prof Datuk Dr. Noor Azizi Ismail bersama Presiden Eksekutif KRU Entertainment Sdn. Bhd., Datuk Norman Abdul Halim di Dewan Canselori UMK Bachok, di sini, hari ini.
Noor Azizi berkata, menerusi MoA itu, warga UMK termasuk professor, ahli akademik dan penuntut berpeluang menghasilkan pelbagai genre buku untuk diolah dalam bentuk digital agwyang lebih menarik.
“Ia merupakan satu kaedah baharu untuk mencungkil kreativiti pensyarah dan mahasiswa menghasilkan manuskrip akademik dalam bentuk e-buku bagi pasaran global.
“Jabatan Perpustakaan UMK diberi tanggungjawab sebagai penerbit yang memilih sumbangan bahan yang berkualiti manakala KRU Entertainment mengolah paparan digital mengikut minat dan tahap usia pembaca,” katanya pada sidang akhbar di sini hari ini.

MoA itu disaksikan oleh Timbalan Naib Canselor Penyelidikan dan Inovasi UMK, Dr. Arham Abdullah, Pengarah Urusan KRU Entertainment, Noor Hafeez Noor Hashim dan Ketua Pustakawan UMK, Azman Hashim.
Mengulas lanjut, Noor Azizi berkata, UMK berpeluang menjana pendapatan menerusi penjualan buku digital menerusi platfom Bukoo.com milik syarikat berkenaan.
Menurutnya, langkah itu merupakan langkah serampang dua mata iaitu menyebarkan ilmu secara maya dan menjana pendapatan kepada penulis dan penerbit selari dengan visi UMK sebagai sebuah universiti keusahawanan.
Jelasnya, setakat ini, sebanyak 172 judul buku ilmiah dan penyelidikan telah dihasilkan dan 25 daripadanya sudah dipaparkan dalam bentuk buku elektronik bagi pasaran global.
Tambahnya, UMK menyasarkan sebanyak 45 lagi buku dan kajian ilmiah akan dipasarkan di platform Bukoo.com sehingga Disember ini.
Sementara itu, Norman ketika ditemui berkata, MoA itu merupakan kolabrasi pertama syarikatnya bersama universiti dan ia bakal dikembangkan dengan beberapa universiti lain.
Menurutnya, sasaran perniagaan buku elektronik dan digital itu juga merentasi pasaran global yang turut dilanggan oleh pembaca seluruh dunia.
“Bukan setakat buku akademik dan penyelidikan ilmiah, kita juga menerima buku biografi, novel dan buku agama untuk dipasarkan.
“Bergantung kepada keperluan pelanggan sama ada ingin mendapatkan bahan untuk dibaca atau membeli buku yang lengkap dengan audio visual yang memberi kemudahan melihat dan mendengar,” katanya.
Norman berharap usahasama itu bukan hanya untuk menjana pendapatan malah turut menambah khazanah ilmu negara dalam bentuk yang lebih canggih selari teknologi terkini. – K! ONLINE


PCB dalam proses penggulungan, bakal gulung tikar
Oleh KOSMO!

15 September 2020, 2:20 pm
Oleh SHAARANI ISMAIL
IPOH – Perak Corporation Bhd (PCB) anak syarikat Perbadanan Kemajuan Negeri Perak (PKNP) kini berdepan masalah kewangan yang serius dan mungkin akan gulung tikar dan berdepan muflis.
Perkara itu didedahkan Ketua Penyelaras Parti Bumiputra Perkasa Malaysia (PUTRA) yang juga Naib Presiden parti itu, Datuk Hamidah Osman.
Hamidah berkata, apa yang menjadi persoalan adalah kenapa kerajaan negeri dan Menteri Besar, Datuk Seri Ahmad Faizal Azumu tidak mendedahkan perkara itu, malah ahli politik pembangkang juga dilihat hanya berdiam diri.
“Dalam status laporan kewangan tahunan PCB terkini yang berakhir 31 Disember 2019, nilai aset yang dimiliki syarikat adalah sebanyak RM742 juta manakala jumlah libiliti adalah sebanyak RM751 juta. Ini bermakna liabiliti kini sudah mengatasi jumlah aset dan kalau syarikat yang dalam situasi begini keadaannya, kita sendiri fahamlah.
“Dalam laporan itu juga menunjukkan jumlah tunai dan baki bank yang dimiliki PCB juga hanya berjumlah RM25,000, dan begitulah keadaan betapa tenatnya keadaan kewangan PCB ketika ini,” katanya pada sidang akhbar di sini hari ini.

Hamidah yang juga bekas EXCO Kerajaan Negeri Perak berkata, keadaan kewangan PCB menjadi meruncing selepas syarikat itu yang bertangungjawab ke atas pengurusan Taman Tema Movie Animation Park Studios (MAPS) membuat pinjaman sebanyak RM520 juta untuk dilaburkan ke dalam taman tema berkenaan.
Katanya, apa yang dipersoalkan adalah mengapa keadaan yang membelenggu PCB yang juga anak syarikat PKNP tidak disentuh dan dibongkar mahupun didedahkan ketika syarikat itu sudah pun dalam status penggulungan.
“Proses membabitkan setiap urusniaga PCB bukan hanya berlaku ketika zaman PH (Pakatan Harapan) memerintah malah ia sudah berlaku ketika kerajaan BN (Barisan Nasional) lagi.
“Akhirnya bagaimana kesalahan urustadbir kerajaan mengakibatkan terlelongnya satu aset besar milik rakyat Perak” katanya.
Hamidah berkata, apabila PCB disytiharkan bangkrap, ia akan menjejaskan pelbagai aset milik kerajaan negeri yang bukan sahaja membabitkan MAPS, tetapi juga hartanah termasuk Hotel Casuarina di Meru yang ketika ini dimiliki PCB.
Katanya, apa yang paling mengecewakan adalah Pelabuhan Lumut yang berpotensi tinggi dan mendatangkan keuntungan turut berdepan risiko dilelong bagi membolehkan PCB membayar segala hutang piutang mereka.
“Jadi saya merayu kepada semua termasuk Perdana Menteri (Tan Sri Muhyiddin Yassin) untuk pastikan ia tidak berlaku, terutama dalam memastikan Pelabuhan Lumut diselamatkan kerana ia bukan sahaja aset yang perlu dijaga tetapi tidak boleh dibiarkan jatuh ke tangan milikan asing,” katanya. – K! ONLINE


Nora kongsi detik kejadian tanah runtuh
15 September 2020, 2:28 pm
KUALA LUMPUR – Pelakon Nora Danish berdepan detik cemas selepas kenderaan yang dinaiki terperangkap dalam kesesakan ekoran kejadian tanah runtuh yang berlaku di jalan Tapah – Cameron Highlands.
Dalam kejadian sekitar pukul 8 pagi, Nora dalam perjalanan dari Kuala Lumpur ke pusat peranginan tersebut untuk menjalani penggambaran sebuah drama berkongsi momen terperangkap selama sejam di laluan Tapah menghala ke pusat peranginan Cameron Highlands, Pahang selepas berlakunya kejadian tanah runtuh di situ pagi tadi.
PERKONGSIAN Nora Danish tentang kejadian tanah runtuh yang menghalang perjalanannya ke Cameron Highlands pagi tadi.
Menerusi Insta Storynya, pelakon yang terkenal menerusi filem Aku Terima Nikahnya itu memuat naik beberapa video menunjukkan berlaku kejadian tanah runtuh sehingga menyebabkan beberapa batang pokok tumbang di lereng bukit dan menghalang laluan.
Selepas menunggu lama, dia cuba untuk berpatah balik melalui jalan Simpang Pulai namun nasib tidak menyebelahi apabila jalan di situ turut mengalami kejadian tanah runtuh.
“Pokok lain pula jatuh di sini dan sekarang kami terperangkap di tengah-tengah (jalan).
“Kemudian kami cuba melalui jalan tadi dan alhamdulillah leganya rasa. Abang-abang daripada Angkatan Pertahanan Awam Malaysia selamatkan keadaan,” tulisnya.

Nora kemudian memuat naik video yang menunjukkan dia sudah selamat sampai ke destinasi dituju dan sedang menjalani penggambaran drama Bougainvillea.
Dia turut menasihatkan peminat yang melalui jalan berkenaan supaya berhati-hati.
“Musim-musim hujan begini, dinasihatkan jangan ikut Tapah, bahaya. Capaian internet susah, jalan sempit, pokok-pokok besar dan gaung lagi,” tulisnya lagi. K! ONLINE


Penduduk pinggir bandar diseru tubuhkan koperasi
15 September 2020, 2:29 pm
GOMBAK – Angkatan Koperasi Kebangsaan Malaysia Berhad (Angkasa) menyeru penduduk dan komuniti yang berada di pinggir bandar untuk menubuhkan koperasi bagi menggerakkan ekonomi setempat.
Presiden Angkasa Datuk Abdul Fattah Abdullah berkata, penubuhan koperasi komuniti boleh dibuat dengan perniagaan berasaskan peruncitan kerana mempunyai pelanggan sedia ada.
“Penduduk di kawasan itu juga adalah pengguna barang keperluan harian seperti beras, tepung, gula dan minyak.
“Daripada beli di tempat lain, lebih baik mereka (penduduk) beli daripada koperasi mereka sendiri, selain menjana peluang pekerjaan kepada penduduk,” katanya pada sidang akhbar selepas menyampaikan sumbangan kepada 100 keluarga B40 di Kampung Makmur, dekat sini menerusi program Coop Care, di sini hari ini.
Mereka berdepan dengan masalah kekurangan bekalan makanan kerana hilang punca pendapatan akibat penularan wabak Covid-19.
Tambah Abdul Fattah, pihak Angkasa boleh menyediakan barang-barang keperluan harian bernilai RM10,000 kepada koperasi sebagai permulaan, dan ia hanya perlu dibayar semula selepas sebulan.

Pada masa yang sama, katanya koperasi juga boleh memanfaatkan kemahiran yang ada pada anggota komuniti seperti kemahiran membuat kuih, menggunting rambut, menyedia perkhidmatan tuisyen dan sebagainya untuk dijadikan perniagaan.
“Barangan yang disediakan koperasi bukan sahaja boleh dijual kepada anggota masyarakat sekeliling, malah boleh dijual kepada koperasi lain atau dieksport ke luar negara jika kualitinya memuaskan,” jelasnya.
Abdul Fattah berkata, prinsip koperasi tidak terhad kepada perniagaan semata-semata tetapi membabitkan unsur kebajikan.
“Kita memastikan ahli koperasi mendapat kesejahteraan, jadi kita ambil kira ahli koperasi yang mempunyai masalah untuk dibantu,” katanya.
Bagi komuniti yang bermajoriti Islam, mereka boleh memanfaatkan masjid atau surau sebagai pusat pengurusan koperasi.
“Penduduk pinggir bandar mungkin menghadapi kesulitan untuk menggunakan balai raya kerana premis itu banyak fungsi lain yang mungkin menganggu urusan koperasi, berbanding masjid yang hanya diurus oleh ahli-ahli jawatankuasa.
“Ia juga selaras dengan seruan Menteri Pembangunan Usahawan dan Koperasi yang mahu masjid menubuhkan koperasi,” jelas Abdul Fattah. – K! ONLINE


Pemandu lori cedera ditetak, lima lelaki diberkas dalam 24 jam
Oleh KOSMO!

15 September 2020, 1:54 pm
Oleh ASLIZA MUSA
IPOH – Tidak sampai 24 jam, lima lelaki yang dipercayai menetak seorang lelaki dalam kejadian samun di Lorong Kledang Utara, Taman Arkid di Menglembu dekat sini semalam berjaya diberkas polis hari ini.
Kesemua lelaki berusia 19 hingga 37 tahun itu ditangkap dalam serbuan berasingan di daerah ini antara pukul 1 hingga 6 pagi.
Timbalan Ketua Polis Daerah Ipoh, Superintendan Mohamad Nordin Abdullah berkata, dalam kejadian samun pada pukul 4 petang semalam, seorang pemandu lori berusia 50 tahun cedera di pergelangan tangan kanan akibat ditetak dengan parang.
Katanya, ketika kejadian, mangsa yang tinggal di rumah teres dua tingkat bersama isteri dan seorang anak itu hanya bersendirian dan tiada sesiapa yang melihat kejadian itu berlaku.
“Mangsa yang dirawat di Hospital Raja Permaisuri Bainun (HRPB) memberitahu, ketiga-tiga suspek yang memecah masuk ke rumahnya dan mengambil wang tunai RM500 itu memakai topeng.

“Tiada sesiapa nampak kejadian tersebut kerana ahli keluarga mangsa tiada di rumah. Bagaimanapun, jiran lelaki itu memaklumkan yang dia hanya mendengar bunyi bising dari rumah mangsa,” katanya di sini hari ini.
Mohamad Nordin memberitahu, pemeriksaan di lokasi kejadian mendapati tiada kamera litar tertutup (CCTV) di rumah mangsa dan jiran sekitar kawasan tersebut.
Menurut beliau, operasi mengesan suspek segera dijalankan pasukan Cawangan Siasatan Jenayah D9, Ibu Pejabat Polis Daerah (IPD) Ipoh dan Task Force Balai Polis Jelapang dengan kesemua suspek berjaya diberkas hari ini.
Katanya, daripada siasatan yang dijalankan, kesemua suspek mempunyai rekod lampau bersabit kes jenayah dan dadah.
“Kita merampas sebilah parang berwarna perak berhulu hitam panjang dan sebuah Proton Iswara Aerobik berwarna kelabu yang dipercayai digunakan dalam kejadian itu.
“Kesemua lelaki yang ditahan itu mengaku melakukan jenayah tersebut dan direman tujuh hari untuk tindakan lanjut mengikut Seksyen 394 Kanun Keseksaan,” katanya.


Tiga Geng Lim curi 4WD diberkas polis
Oleh KOSMO!

15 September 2020, 2:35 pm
Oleh MOHAMAD NAUFAL MOHAMAD IDRIS
SHAH ALAM – Kegiatan curi kenderaan pacuan empat roda (4WD) terutama jenis Toyota Hilux yang didalang Geng Lim tumpas dengan penangkapan tiga ahli kumpulan itu di sebuah rumah di Seksyen 7, di sini baru-baru ini.
Ketiga-tiga suspek lelaki berusia 40 hingga 47 tahun itu ditahan pukul 2.30 pagi pada 2 September lalu menerusi Ops Cegah Jenayah Bersepadu Khas.
Timbalan Ketua Polis Daerah Shah Alam, Superintenden Ramsay Embol berkata, berdasarkan risikan dan intipan mendapati kumpulan tersebut yang dipercayai wujud hampir 20 tahun lalu telah kembali aktif sejak dua bulan lalu.
Katanya, Toyota Hilux menjadi sasaran kumpulan ini susulan permintaan tinggi bagi pasaran tempatan dan luar negara.
“Modus operandi kumpulan ini adalah menggunakan mesin pemutar skru dan beberapa peralatan lain bagi mencuri 4WD tersebut dalam masa tiga hingga lima minit.

“Mereka akan menutup sistem penggera hilux dahulu sebelum menggerudi tempat kunci bahagian pemandu bagi membuka pintu serta menukar unit kawalan elektronik (ECU) bagi menghidupkan enjin kereta,” katanya pada sidang akhbar di sini semalam
Jelas Ramsay, pihaknya turut merampas dua buah Toyota Hilux yang disyaki dicuri selain sedang mengesan sekiranya terdapat saki baki ahli kumpulan berkenaan.
“Kes disiasat mengikut Seksyen 379 Kanun Keseksaan,” katanya.
Dalam perkembangan berlainan, beliau menegaskan seramai 104 individu ditahan dalam operasi sama bermula 1 September sehingga semalam.
“Polis turut merampas 2,312 kotak rokok seludup, 1,146 botol dan 616 tin minuman keras pelbagai jenama dengan kesemuanya dianggarkan bernilai RM63,500,” ujarnya. -K!ONLINE


Lelaki baru lepas gian dicekup
Oleh KOSMO!

15 September 2020, 3:10 pm
Oleh ABD. RAZAK OSMAN
SUNGAI PETANI – Seorang penagih dadah yang baru melepaskan gian ditahan di sebuah rumah kosong di Kampung Haji Saad di Bukit Selambau di sini semalam.
Lelaki berusia 23 tahun itu merupakan antara 15 individu yang ditahan dalam Ops Cegah oleh Agensi Anti Dadah Kebangsaan (AADK) di 14 kawasan dalam daerah Kuala Muda antara pukul 9 pagi hingga 11.45 malam semalam.
Ketua Pegawai AADK Daerah Kuala Muda, Arnida Ishak memberitahu, serbuan antaranya dilakukan di sebuah rumah kosong di Kampung Haji Saad yang menjadi sarang penagihan dadah.
“Seorang lelaki berusia 23 tahun masih dalam keadaan khayal ketika ditahan dan dia dipercayai baru melepaskan gian.
“Kita turut menemui satu senjata tajam bersama lelaki tersebut,” katanya dalam satu kenyataan di sini hari ini.

Menurut Arnida, suspek didapati positif dadah jenis methamphetamine dan morfin.
Dalam operasi sama, kata beliau, pihaknya menahan 14 lagi lelaki berusia antara 22 hingga 28 tahun di 14 lokasi antaranya Kampung Banggol dan Kampung Pantai Prai di Sidam Kiri; Bandar Amanjaya di sini, Pekan Atap di Gurun serta Kampung Sungai Pial dan Kampung Bujang di Merbok.
“Kesemua mereka positif dadah jenis methamphetamine dan morfin,” katanya.
Tambahnya, seramai lapan orang ditahan di lokap Kuala Muda manakala tujuh lagi dibebaskan dengan jaminan bersyarat.
“Kes disisat mengikut Seksyen 3(1) Akta Penagih Dadah (Rawatan dan Pemulihan) 1983 Pindaan 1998,” katanya. – K! ONLINE


Sarawak dan Sabah terus kekal dalam Malaysia – PM
Oleh AHMAD SHAHERMAN SHAMSURI

16 September 2020, 10:25 pm
KUALA LUMPUR – Perdana Menteri, Tan Sri Muhyiddin Yassin menegaskan bahawa negeri Sarawak dan Sabah terus kekal berada dalam Malaysia dan soal kedaulatan wilayah juga akan terus dipertahankan tanpa sebarang kompromi.
Menurut beliau, kerajaan tidak akan tunduk kepada desakan mana-mana pihak yang cuba mempertikaikan kedaulatan negara.
“Kerajaan menerusi Majlis Keselamatan Negara (MKN) dan agensi penguatkuasaan memikul tanggungjawab bersama untuk terus mempertingkatkan kawalan sempadan negara bagi mengekang sebarang cubaan untuk menceroboh dan mengancam kedaulatan negara.
“Ini termasuk melaksanakan Ops Benteng dan meningkatkan penguatkuasaan di Kawasan Keselamatan Khas Pantai Timur Sabah (ESSCOM),”katanya semasa berucap pada Sambutan Hari Malaysia di Stadium Tertutup Sibu, Sarawak sebentar tadi.
Hadir sama Yang Di-Pertua Negeri Sarawak, Tun Abdul Taib Mahmud dan isteri, Toh Puan Raghad Kurdi Taib, Ketua Menteri Sarawak, Datuk Patinggi Abang Johari Tun Openg dan Menteri Komunikasi dan Multimedia, Datuk Saifuddin Abdullah.
Pada masa sama Muhyiddin berkata, Kerajaan Perikatan Nasional sentiasa komited untuk memastikan hak-hak bagi Sabah dan Sarawak sepertimana yang terkandung dalam Perjanjian Malaysia 1963 terpelihara.

“Mesyuarat Jemaah Menteri pada 9 September lalu telah bersetuju untuk menubuhkan Majlis Khas Mengenai Perjanjian Malaysia 1963 yang akan dipengerusikan oleh saya sendiri sebagai Perdana Menteri.
“Saya berharap agar penubuhan Majlis Khas ini akan dapat merungkaikan beberapa isu yang masih tertangguh berhubung hak serta kedudukan Sabah dan Sarawak selaras dengan semangat Perjanjian Malaysia 1963 dan peruntukan dalam Perlembagaan Persekutuan,”katanya.
Dalam pada itu, mengulas mengenai sambutan tersebut, Muhyiddin menyeru agar semua rakyat menghayati dengan mendalam makna Hari Malaysia.
“Ini adalah hari kita membulatkan tekad, memperkukuhkan azam dan membugarkan semangat perpaduan seluruh rakyat dari Semenanjung, Sabah dan Sarawak yang bersatu hati sebagai sebuah bangsa yang berjaya dan dihormati.
“Jadikanlah tarikh 16 September ini sebagai titik pembaharuan semangat perpaduan kita demi membentuk sebuah negara yang bersatu, makmur dan bermaruah sejajar dengan matlamat Wawasan Kemakmuran Bersama 2030.-K! ONLINE.


Pekarangan Masjid Al-Aqsa ditutup bermula Jumaat ini
Oleh KOSMO!

16 September 2020, 9:43 pm
BAITULMUQADDIS – Pekarangan Masjid Al-Aqsa, tapak ketiga paling suci dalam Islam selepas Mekah dan Madinah di Arab Saudi, akan ditutup bermula Jumaat ini susulan peningkatan kes Covid-19.
Kes peningkatan jangkitan virus korona di wilayah Palestin dan Israel mendorong pihak berkuasa Waqf untuk mengadakan satu mesyuarat tergempar bersama pegawai-pegawai kesihatan.
Ahli Waqf memutuskan untuk ‘menunda kemasukan jemaah bermula tengah hari Jumaat (18 September ini) selama tiga minggu’.
“Kami berharap rakyat dapat menerima prosedur ini, sebagai langkah melindungi kesihatan dan kesejahteraan mereka,” kata ahli Waqf Hatem Abdel Qader kepada agensi berita AFP.
Langkah penutupan itu secara kebetulan serentak dengan perintah berkurung tiga minggu yang dikenakan oleh Israel, rejim yang mengawal kemasukan ke kawasan pekarangan masjid berkenaan.
Laungan azan tetap akan berkumandang di Baitulmuqaddis, kata Qader dengan kakitangan Waqf dibenarkan mengejarkan solat di tapak suci itu. – AFP


Zoo Melaka buka Dinosaur World
Oleh KOSMO!

16 September 2020, 9:52 pm
Oleh DIYANATUL ATIQAH ZAKARYA
MELAKA – Zoo Melaka bakal membuka Taman Tema Dinosaur World, antara yang terbesar di Asia Tenggara bagi menarik kedatangan pengunjung pada November ini.
Yang Dipertua Majlis Perbandaran Hang Tuah Jaya (MPHTJ), Shadan Othman berkata, sebahagian pembinaan taman tema itu yang dibangunkan atas tanah seluas 25.9 hektar telah siap dan kini pihaknya sedang melaksanakan proses mereka bentuk.
“Projek taman tema ini merupakan kolaborasi MPHTJ dengan syarikat swasta bagi mewujudkan pameran pelbagai spesies dinosour berbentuk robotik yang akan memberikan pendidikan dan pengetahuan kepada pengunjung.
“Secara tidak langsung pengunjung yang terdiri daripada dewasa dan kanak-kanak berpeluang mempelajari mengenai makhluk purba yang telah pupus di dunia itu,” katanya.
Beliau berkata demikian selepas menyempurnakan majlis penyampaian hadiah Zoo Treasure Hunt sempena Hari Malaysia 2020 di Zoo Melaka, di Ayer Keroh di sini hari ini.

Jelasnya, sejak Perintah Kawalan Pergerakan Pemulihan (PKPP) pada Jun lalu sehingga semalam, Zoo Melaka menerima kira-kira 60,000 pengunjung dan jumlah itu dijangka meningkat sehingga 50 peratus dengan pembukaan taman tema tersebut kelak.
“Kita menjangkakan jumlah pengunjung akan meningkat mencecah 100,000 pada November ini, malah selain tema ini kita ada dua lagi tarikan baharu iaitu pameran burung peringkat antarabangsa serta penambahan tiga ekor orang utan.
“Kerja-kerja pembinaan pameran burung juga sedang dilakukan. Kita akan membawa masuk tiga ahli keluarga orang utan dengan dua ekor dari Zoo Taiping dan seekor dari Zoo A’ Famosa Resort,” katanya.
Jelasnya, ketiga-tiga tarikan baharu itu merupakan persiapan bagi menerima jumlah tinggi pengunjung pada musim cuti sekolah pada November ini.
“Harga tiket sudah pasti akan mengalami sedikit pertambahan kerana pembukaan tiga pameran baharu ini, namun kita masih belum memutuskannya lagi,” katanya.
Harga tiket kemasukan dewasa dijual pada harga RM25 manakala kanak-kanak RM15. Sementara itu bagi pakej keluarga pula berharga RM64 bagi dua dewasa serta dua kanak-kanak.-K!ONLINE


Tiada rancangan laksanakan pendaftaran, lesenkan basikal
Oleh KOSMO!

16 September 2020, 8:34 pm
PUTRAJAYA- Kementerian Pengangkutan (MOT) berkata tiada rancangan di pihaknya untuk melaksanakan pendaftaran dan pelesenan setiap basikal di negara ini serta diletakkan nombor plat sepertimana kenderaan bermotor.
Menteri Pengangkutan, Datuk Seri Wee Ka Siong berkata perkara itu tidak pernah dibincangkan di peringkat kementerian, malah cadangan itu juga tidak pernah dibangkitkan kepada beliau.
“Banyak lagi faktor perlu diteliti dan dipertimbangkan oleh MOT bagi menjaga keselamatan pengguna jalan raya termasuk pejalan kaki.
“Setakat ini, sebarang komen yang dibuat oleh MIROS (Institut Penyelidikan Keselamatan Jalan Raya Malaysia) sebagaimana yang dilaporkan media tidak menjadi dasar sehinggalah melalui pelbagai proses seterusnya mendapat kelulusan menteri,” katanya dalam satu kenyataan di sini hari ini.
Ka Siong, berkata agensi-agensi di bawah MOT perlu membuat kajian menyeluruh atau cadangan untuk analisis dan pertimbangan pengurusan kanan MOT termasuk Pejabat Menteri sebelum proses dimulakan bagi melaksanakan apa-apa dasar di bawah bidang kuasa MOT.
“Semua pengumuman polisi pramatang adalah dilarang tanpa persetujuan Menteri,” katanya.

Terdahulu, akhbar tempatan hari ini melaporkan setiap basikal di negara ini perlu didaftar, dilesen dan diletakkan nombor plat pendaftaran sama seperti kenderaan bermotor, demi menjaga keselamatan penunggang basikal daripada terdedah dengan kemalangan jalan raya.
Ketua Pengarah MIROS, Dr. Khairil Anwar Abu Kassim dipetik berkata, pihaknya sedang mengkaji keperluan berkenaan yang bertujuan meningkatkan keselamatan jalan raya sekali gus mengambil langkah awal supaya kadar kemalangan maut dapat dikurangkan. -K!ONLINE


Pemandu maut, lima penumpang selamat
Oleh KOSMO!

16 September 2020, 9:16 pm
Oleh MOHAMAD FAHD RAHMAT
BATU PAHAT – Seorang lelaki maut selepas kereta jenis Perodua Viva yang dinaiki bersama lima penumpang lain terbabas sebelum terjunam dalam parit di Kampung Sengkuang Sri Gading di sini petang tadi.
Dalam kejadian pada pukul 2 petang itu, mangsa berusia 32 tahun meninggal dunia di tempat kejadian akibat tersepit.
Lima penumpang lain termasuk dua adik-beradik dan seorang kanak-kanak lelaki berusia tiga tahun yang belum dikenalpasti identitinya dilaporkan selamat.
Menurut Komander Operasi, Pegawai Bomba Muhamad Zulfadli Ahmad Zainudin, enam kenderaan termasuk jentera dari Balai Bomba dan Penyelamat Penggaram dengan kekuatan 18 anggota dikejarkan ke tempat kejadian.
“Kami menerima panggilan kecemasan pada pukul 2.31 petang dan sebaik tiba di lokasi terdapat seorang mangsa tersepit di tempat duduk pemandu Perodua Viva yang terbabas dalam parit.

“Anggota bomba membuka pintu kereta menggunakan peralatan khas untuk mengeluarkan mangsa. Mayat mangsa diserahkan kepada pihak polis untuk tindakan lanjut,” katanya ketika dihubungi hari ini.
Menurutnya, mangsa yang cedera dikejarkan ke Hospital Sultanah Nora Ismail untuk mendapatkan rawatan.-K! ONLINE


Datuk Seri ditahan bergelut dengan polis
Oleh KOSMO!

16 September 2020, 9:57 pm
Oleh DIYANATUL ATIQAH ZAKARYA
MELAKA – Empat individu dengan dua daripada mereka bergelar Datuk Seri dan Datuk ditahan selepas bergelut dengan polis dalam satu serbuan di sebuah premis hiburan di Bandar Hilir di sini awal pagi tadi.
Dalam operasi pada pukul 2.50 pagi itu, kesemua mereka yang berusia 27 hingga 41 tahun tersebut dikatakan berang selepas sepasukan polis mahu melakukan pemeriksaan ke atas mereka.
Ketua Polis Daerah Melaka Tengah, Asisten Komisioner Afzanizar Ahmad berkata, serbuan dilakukan selepas mendapati premis tersebut beroperasi melebihi masa yang ditetapkan semasa Perintah Kawalan Pergerakan Pemulihan.
“Ketika serbuan dilakukan, kita mendapati masih terdapat beberapa individu termasuk penjaga premis dan pelanggan di dalam premis.
“Empat individu termasuk dua daripada mereka mengaku Datuk Seri dan Datuk tidak berpuas hati dengan prosedur tersebut sehingga berlaku pergelutan mengakibatkan seorang anggota polis cedera,” katanya ketika dihubungi di sini hari ini.

Katanya, anggota polis yang cedera mendapatkan rawatan di Hospital Melaka di sini dan telah dibenarkan pulang.
“Hasil soal siasat, salah seorang daripada empat individu tersebut merupakan rakan kongsi pemilik premis tersebut.
“Premis itu hanya menjalankan aktiviti perniagaan kafe dan memiliki lesen perniagaan sah dari pihak berkuasa tempatan,” katanya.
Afzanizar berkata, keempat-empat yang ditahan direman bagi membantu siasatan.
Kes disiasat mengikut Seksyen 353 Kanun keseksaan kerana menggunakan kekerasan jenayah bagi menakutkan penjawat awam.
“Seramai 12 orang yang berada di dalam premis itu turut dikompaun di bawah Peraturan 3 Peraturan-peraturan Pencegahan Dan Pengawalan Penyakit Berjangkit 2020,” katanya.-K!ONLINE


1,065 aduan terputus bekalan makanan
Oleh KOSMO!

16 September 2020, 8:16 pm
Oleh JAMLIAH ABDULLAH
ALOR SETAR – Pusat Kawalan Operasi Bencana (PKOB) Kota Setar menerima sebanyak 1,065 aduan daripada penduduk yang terputus bekalan makanan sejak pelaksanaan Perintah Kawalan Pergerakan Diperketatkan (PKPD) Secara Pentadbiran dikuatkuasakan Jumaat lalu.
Menteri Besar Kedah, Muhammad Sanusi Md. Nor berkata, pihaknya setakat ini telah mengagihkan sebanyak 203 bekalan kepada penduduk terjejas.
“Mereka ini terdiri daripada peniaga-peniaga kecil yang hilang sumber pendapatan setelah PKPD dilaksanakan,” katanya kepada pemberita selepas melawat PKOB Kota Setar di Pejabat Daerah Kota Setar di sini hari ini.
Kata beliau, setiap aduan akan mengambil masa 24 jam sebelum bekalan dihantar ke rumah penduduk terlibat.
“Walau bagaimanapun, setiap aduan yang diterima akan ditapis terlebih dahulu untuk memastikan hanya yang layak sahaja menerima bantuan.

Muhammad Sanusi pada masa sama memberi jaminan bahawa bantuan akan diagihkan kepada penduduk yang terjejas secepat mungkin.
“Kita memperbaiki gerakan seperti menambah jentera pengangkutan daripada 12 pacuan empat roda kepada 22 buah kini dan ia membolehkan bekalan dapat diagihkan dengan pantas,” katanya.
Selain itu, beliau turut menggesa agar pemimpin setempat seperti penghulu di 28 mukim Kota Setar serta wakil rakyat dan penyelaras Dewan Undangan Negeri turut memainkan peranan menyalurkan maklumat kepada PKOB berkaitan penduduk yang terjejas bekalan makanan.
“Ini bagi memastikan bekalan makanan diagihkan kepada mereka yang memerlukan,” katanya.-K! ONLINE


Kenangan terakhir ibu, anak tawan puncak Bukit Senorang
Oleh KOSMO!

16 September 2020, 9:26 pm
Oleh ABDUL RASHID ABDUL RAHMAN
BERA – Pendakian seorang ibu bersama anaknya menawan puncak Bukit Senorang di sini menjadi kenangan terakhir mereka sebelum salah seorang daripada mereka maut dalam kemalangan di Kilometer 33, Jalan Simpang Kerayong-Mayam di sini hari ini.
Kejadian berlaku ketika mangsa, Siti Aida Syamimi Mahmud Fauzi, 10, yang berada di tempat duduk belakang bersama lima penumpang lain dalam perjalanan pulang menaiki kereta yang dipandu ibunya.
Ketua Polis daerah, Deputi Superintendan Mansor Samsudin berkata, dalam kejadian pada pukul 2.50 petang itu, mangsa yang menaiki kereta jenis Proton Wira dalam perjalanan dari arah Simpang Kerayong menghala ke Mayam.
“Setibanya di lokasi kejadian, kereta itu dipercayai hilang kawalan semasa menuruni bukit sebelum terbabas ke kiri jalan.
“Akibat kejadian itu, mangsa meninggal dunia di tempat kejadian akibat parah pada kepala,” katanya di sini hari ini.

Mayat mangsa dibawa ke Hospital Sultan Haji Ahmad Shah, Temerloh untuk bedah siasat.
Mangsa yang cedera dirawat di hospital sama.- K!ONLINE


Pencuri larikan setem, kaligrafi bernilai lebih RM2.06 bilion
Oleh KOSMO!

16 September 2020, 9:11 pm
HONG KONG – Sekumpulan perompak melarikan satu koleksi setem dan kaligrafi bernilai lebih AS$500 juta (RM2.06 bilion) pada waktu siang, menurut satu sumber polis sebentar tadi.
Kumpulan pencuri itu memecah masuk ke dalam satu pangsapuri milik seorang pengumpul warga China, Fu Chunxiao di sebuah bandar di daerah Kowloon.
Mereka mengambil masa selama dua jam untuk melakukan jenayah itu, menurut sumber kepada agensi berita AFP.
Menurut laporan akhbar South China Morning Post (SCMP), barangan yang dicuri bernilai HK$4 bilion (RM2.13 bilion) termasuk kaligrafi oleh Pengerusi Mao Zedong, lima keping setem antik bernilai tinggi dan barangan revolusi dari Tanah Besar China.
Fu, seorang anggota Persatuan Filateli Hong Kong berada di Tanah Besar China semasa insiden pecah masuk berlaku pada Khamis, 10 September lalu, kata sumber polis.
Kumpulan pencuri itu berjalan masuk ke dalam bangunan kediaman setinggi 16 tingkat, membuka pagar besi dan memecahkan pintu kayu sebelum masuk ke dalam unit pangsapuri itu lalu melarikan barangan berharga itu.

SCMP memetik satu sumber yang menyatakan nilai barang yang dicuri diketahui selepas anak perempuan Fu tiba di Hong Kong untuk membantu siasatan polis.
Barangan berharga itu diambil daripada satu laci berkunci di dalam pangsapuri itu, menurut sumber kepada akhbar itu. – AFP


121 kotak arak bernilai RM142,000 dirampas
Oleh KOSMO!

16 September 2020, 9:21 pm
Oleh MOHAMAD FAHD RAHMAT
KLUANG – Arak seludup yang dianggarkan bernilai RM142,000 dirampas Pasukan Gerakan Am (PGA) susulan penahanan dua lelaki
di Jalan Idaman, Senai, Johor awal pagi tadi.
Pegawai Pemerintah Batalion 5 PGA, Superintendan Dimin Awang berkata, suspek warga tempatan berusia 31 tahun dan warga Vietnam berusia 33 tahun itu ditahan ketika menaiki sebuah kereta jenis Toyota Vios.
Katanya, kedua-dua suspek kemudiannya membawa polis ke sebuah rumah di Taman Scientex, Senai.
“Hasil pemeriksaan di rumah itu menemui sebanyak 121 kotak arak seludup yang tidak mempunyai cukai kastam.
“Anggaran nilai keseluruhan rampasan sebanyak RM142,000. Tangkapan dan rampasan arak seludup dibawa ke Ibu Pejabat Polis Daerah Kulai Jaya untuk tindakan lanjut.

“Kes disiasat mengikut Seksyen 135(1)(d) Akta Kastam 1967,” katanya dalam satu kenyataan di sini.
Dalam pada itu, beliau menyeru orang awam supaya terus menyalurkan maklumat kepada polis bagi mengekang lambakan barangan seludup.-K! ONLINE


Pemilik kurung dan biarkan anjing berhujan panas dikecam netizen
Oleh AHMAD SHAHERMAN SHAMSURI

16 September 2020, 7:08 pm
KUALA LUMPUR – Tindakan pemilik dua ekor anjing yang meletakkan haiwan peliharaan mereka di sangkar yang kecil serta terdedah kepada keadaan cuaca mengundang pelbagai reaksi netizen di laman sosial.
Difahamkan kejadian tersebut berlaku di East Ledang, Johor Bahru dan gambar memaparkan keadaan haiwan terbabit telah dimuat naik di laman Facebook Persatuan Haiwan Malaysia (Animal Malaysia) malah telah dikongsi kira-kira 534 pengguna.
Menurut Animal Malaysia, tindakan pemilik menempatkan anjing besar dalam sangkar bersaiz kecil tidak sesuai, apatah lagi terdedah terik panas matahari dan risiko tempias hujan.
“Pemilik mungkin tidak sedar akan kewujudan peraturan yang mengaris panduan ukuran sangkar atau rumah haiwan tertentu.
“Kecuaian begini boleh ditambah baik dengan menasihati pemilik atau jika pemilik degil dan masih ingkar adukan kepada Jabatan Perkhidmatan Veterinar Malaysia supaya tindakan penambahbaikan boleh dilakukan segera,”katanya dalam satu kenyataan di Facebook.
Sementara itu,seorang pengguna Facebook, Zainah Baharom, sangat terkilan dengan perbuatan pemilik anjing tersebut dan mahu pihak berkuasa mengambil tindakan sewajarnya.

“Diharap pihak yang berkaitan dapat mengambil tindakan sewajarnya demi mencegah penganiyaan terhadap binatang tersebut.
Senada dengan Zainah, seorang lagi pengguna, Shantin Dass, yang turut marah dengan tindakan pemilik anjing terbabit.
“Pemilik ini tidak layak bela anjing, tolong ambil tindakan segera. Anjing (husky) itu duduk dalam aircond bukan luar rumah berpanas dan hujan.-K! ONLINE


19 kaki judi dicekup di ladang kelapa sawit
Oleh MOHD YUNUS YAKKUB

16 September 2020, 6:58 pm
KUALA LANGAT – Keghairahan 19 lelaki bermain judi taisai dan laga ayam pada cuti umum Hari Malaysia berakhir selepas diserbu pihak berkuasa dalam kejadian di kawasan ladang kelapa sawit di Sri Cheding, Banting di sini hari ini.
Dalam serbuan pukul 1. 15 tengah hari oleh sepasukan polis dari Bahagian Siasatan Jenayah Maksiat, Judi dan Kongsi Gelap (D7) Ibu Pejabat Polis Kontinjen (IPK) Selangor menahan kesemua suspek berusia 20 hingga 50an.
Pegawai Turus D7 Selangor, Deputi Superintendan Zuhairee Mohamad Rashid berkata, siasatan awal mendapati ladang kelapa sawit tersebut telah menjadi markas perjudian sejak 3 bulan lalu.
Katanya, ia dianjurkan oleh seorang lelaki dari Sabah dan beroperasi setiap Sabtu serta Ahad serta cuti umum bermula pukul 11 pagi hingga 5 petang.
“Kaki judi yang terlibat datang dari sekitar Jenjarom di Kuala Langat ,Klang, Shah Alam dan Tanjong Malim di Perak.
“Nilai pertaruhan bagi laga ayam bermula RM1,000 hingga RM 6,000 manakala judi jenis Taisai serendah RM5 hingga RM100,” katanya dalam kenyataan di sini hari ini.

Beliau menambah, pihaknya turut merampas 22 ekor ayam hidup, ayam mati ( 2 ekor) , empat bilah pisau taji, tiga biji buah dadu serta satu masing-masing tikar pertaruhan judi taisai, mangkuk dadu dan alat penimbang selain wang tunai berjumlah RM 17, 735.
Ujar Zuhairee, kesemua suspek terdiri daripada 10 lelaki Sabah dan sembilan warga Indonesia telah dibawa ke Ibu Pejabat Polis Daerah Kuala Langat untuk siasatan lanjut.
“Kes disiasat mengikut Seksyen 44 (1)(b) Akta Binatang 1953, Seksyen 7 (2) Akta Rumah Judi Terbuka 1953, Seksyen 6 (1)(C) Akta Imigresen 1959/63 dan Peraturan 11(1) Perintah Kawalan Pergerakan Pemulihan 2020,” katanya. -K!ONLINE


USNO beri RM1,000 buat rakyat Sabah baru mendirikan rumah tangga
Oleh KOSMO!

16 September 2020, 6:29 pm
Oleh IVAN AMIRUL
KOTA KINABALU – Sebanyak RM1,000 bakal diberikan kepada rakyat Sabah yang mendirikan rumah tangga buat kali pertama
sekiranya Pertubuhan Kebangsaan Sabah Bersatu (USNO) memenangi Pilihan Raya Negeri (PRN) Sabah.
Ia adalah salah satu janji yang terkandung dalam manifesto USNO yang dilancarkan hari ini oleh Ketua Umum USNO, Tan Sri Pandikar Amin Mulia hari ini.
Pandikar berkata, antara janji lain yang terkandung dalam manifesto USNO termasuklah pembiayaan perubatan kepada rakyat Sabah sehingga RM10,000 selain sebanyak RM300 diberikan kepada setiap anak Sabah yang baharu dilahirkan sebagai hadiah kelahiran.
“Kita juga berjanji akan menyalurkan bantuan sekurang-kurangnya RM500 sebulan kepada warga emas dan jumlah sama kepada orang miskin, yatim, piatu serta ibu tunggal.
“Selain itu, wang segera sebanyak RM500 kepada keluarga terlibat dalam kes perceraian dan hilang punca pendapatan.

“Dalam manifesto tawaran baharu ini juga kita mengambil berat berkaitan golongan pelajar iaitu RM100 diberikan kepada setiap pelajar sekolah rendah dan menengah selain RM1,000 akan diberikan untuk pelajar yang mendapat tawaran ke institusi pengajian tinggi (IPT).
“Khairat kematian sebanyak RM1,000 turut diberikan kepada waris individu yang meninggal dunia serta setiap daerah bakal memperoleh sebuah kenderaan jenazah,” katanya.
Dalam pada itu, beliau berkata bantuan segera antara RM5,000 sehingga RM10,000 juga akan disalurkan kepada ketua keluarga yang menjadi mengalami kemusnahan rumah akibat bencana alam, kebakaran atau kecelakaan.
Menurutnya, sumbangan RM500 kepada setiap keluarga kurang berkemampuan menjelang perayaan besar selain bil elektrik kurang daripada RM50 dan bil air kurang daripada RM30 dikecualikan pembayaran.
“Manifesto ini juga menyebut bantuan susu segar, pakaian seragam dan kelengkapan sekolah seperti buku, pen, pensil, kasut dan stokin kepada setiap pelajar.
“Manakala bantuan RM30 sehingga RM150 bagi kos pengangkutan awam pelajar, belia bekerja, warga emas dan orang kurang upaya (OKU).
“Golongan petani, nelayan dan penternak yang terjejas pada musim tengkujuh, banjir, kemarau dan bencana turut menerima bantuan RM500,” katanya. -K!ONLINE


Lebih 5 juta penduduk India dijangkiti Covid-19
Oleh KOSMO!

16 September 2020, 7:44 pm
NEW DELHI – Jumlah kes koronavirus India melepasi paras lima juta orang hari ini, menurut data Kementerian Kesihatan.
India kini mencatat seramai 5.02 juta penduduk terkena jangkitan Covid-19. Seramai satu juta orang dikesan sebagai kes pesakit baharu menghidap virus korona dalam tempoh 11 hari.
Amerika Syarikat (AS) mendahului dunia dengan lebih 6.59 juta kes Covid-19. India kini berada di kedudukan kedua selepas memintas Brazil pada awal bulan ini.
India menyaksikan peningkatan kes jangkitan Covid-19 secara mendadak setiap hari termasuk 90,000 kes hari ini dan mencatat 1,290 jumlah kematian terkumpul setakat ini.

India juga mengambil masa selama 167 hari untuk mencatat kes satu juta jangkitan Covid-19.  Jumlah dua juta pesakit Covid-19 direkodkan dalam tempoh 21 hari selepas itu, menurut laporan Times of India.
India menjadi negara ketiga dunia selepas AS dan Brazil merekod sebanyak empat juta kes positif Covid-19.

Negara itu kini melakukan ujian saringan hampir satu juta orang setiap hari, dengan ramai pakar berpendapat jumlah sebenar kes jangkitan di India mungkin lebih tinggi.
Majis Penyelidikan Perubatan India menerusi kaji selidiknya menganggarkan ada seramai 6.5 juta penduduk India dijangkiti Covid-19 sejak Mei lalu. – AFP


Keldai akaun sindiket Macau Scam diberkas polis
Oleh MOHD YUNUS YAKKUB

16 September 2020, 6:35 pm
KLANG – Seorang wanita yang merupakan keldai akaun sindiket Macau Scam dicekup selepas terlibat dalam penipuan bernilai RM19,960.60 di Seksyen 6, Shah Alam di sini kelmarin.
Suspek yang juga penganggur berusia 29 tahun itu ditahan pukul 10.05 malam oleh sepasukan bahagian siasatan Jenayah Komersil Ibu Pejabat Polis Daerah Klang Utara.
Timbalan Ketua Polis Daerah Klang Utara, Superintendan Mohd. Khairi Shafie berkata, tangkapan itu susulan laporan polis oleh seorang guru lelaki sebuah sekolah rendah di daerah ini ditipu sindiket Macau Scam yang menyamar sebagai pegawai polis berhubung penggubahan wang haram pada tahun lalu.
Katanya, mangsa berusia 39 tahun itu terlebih dahulu menerima panggilan menyatakan namanya telah digunakan untuk mendaftar sebuah syarikat selain dimaklumkan terdapat tunggakan cukai untuk syarikat tersebut berjumlah RM10,600.76,
“Mangsa akhirnya telah memberikan maklumat semua akaun bank dan kata laluannya kepada sindiket tersebut.
“Sebaik panggilan ditamatkan, mangsa telah memeriksa simpanannya di sebuah bank dan mendapati wang dalam akaunnya telah dipindahkan ke akaun pihak ketiga sebanyak RM19,960.60,” katanya dalam kenyataan di sini hari ini.

Jelas beliau, semakan terhadap suspek wanita mendapati tiada rekod jenayah lampau.
Dalam perkembangan berlainan, Mohd. Khairi menegaskan pihaknya terlebih dahulu turut menahan seorang suspek lelaki berusia 33 tahun di Telok Panglima Garang, Kuala Langat kira-kira pukul 1.44 petang Isnin lalu.
Ujar beliau, suspek dikehendaki selepas terlibat dalam penipuan pelaburan perniagaan penapis haba tingkap rumah dengan nilai kerugian RM8,500, empat tahun lalu.
“Berdasarkan semakan mendapati suspek lelaki itu mempunyai lapan kes jenayah penipuan lampau.
“Kedua-dua kes kini disiasat mengikut Seksyen 420 Kanun Keseksaan,” katanya. -K!ONLINE


Gempa bumi gegar Beluran, Sabah
Oleh AHMAD SHAHERMAN SHAMSURI

16 September 2020, 7:44 pm
KUALA LUMPUR – Satu gempa bumi dilaporkan berlaku di Beluran, Sabah kira-kira pukul 6.55 petang tadi.
Jabatan Meteorologi Malaysia (MetMalaysia) menerusi laman Facebooknya memaklumkan gempa berukuran 3.2 skala richter itu dilaporkan berpusat di 42 kilometer  (km) Tenggara dari Pitas, Sabah pada kedalaman 10 km.
Menurut MetMalaysia, gegaran mungkin dirasai di sekitar Beluran dan pihaknya akan terus memantau keadaan tersebut.-K! ONLINE


Kes Covid-19 dalam negara cecah 10,000
Oleh NOR IDAYU BOSRO

16 September 2020, 7:20 pm
PUTRAJAYA – Sebanyak 62 kes baharu Covid-19 direkodkan hari ini sekali gus menjadikan jumlah keseluruhan kes positif dalam negara mencatat lima angka iaitu sebanyak 10,031.
Ketua Pengarah Kesihatan, Tan Sri Dr. Noor Hisham Abdullah berkata, sebanyak 59 kes dilaporkan di Sabah membabitkan 48 kes di Kluster Benteng LD dan 11 kes penularan tempatan lain termasuk satu di Kluster Pulau.
“Selain itu, satu kes penularan tempatan juga dikesan di Kedah dalam Kluster Sungai yang melibatkan seorang kanak-kanak perempuan berusia sembilan tahun.
“Di Pulau Pinang, satu kes positif dikesan hasil saringan kontak rapat kepada kes ke-9,397 dan kes ke-9,459. Mangsa merupakan ahli keluarga kepada kedua-dua kes berkenaan dan mereka didapati duduk serumah,” katanya dalam satu kenyataan hari ini.
Pada masa sama, beliau berkata, Kluster Sala di Kedah menjadi kluster ke-98 ditamatkan semalam selepas pemantauan dan pengawasan untuk tempoh 28 hari.
“Kluster tersebut melaporkan 11 kes positif Covid-19 serta tiada kematian direkodkan,” katanya. -K! ONLINE


81 bayi ‘Malaysia’ di Selangor
Oleh KOSMO!

16 September 2020, 7:14 pm
Oleh ISKANDAR SHAH MOHAMED
SHAH ALAM -Seramai 81 bayi ‘Malaysia’ dilahirkan di semua hospital kerajaan di Selangor pada sambutan Hari Malaysia, hari ini.
Semua bayi lelaki dan perempuan itu selamat dilahirkan antara pukul 12 malam tadi sehingga 5 petang tadi.
Pengarah Kesihatan negeri, Datuk Dr. Sha’ari Ngadiman berkata, kelahiran pertama melibatkan seorang bayi perempuan di Hospital Serdang.
“Bayi seberat tiga kilogram itu selamat dilahirkan di hospital tersebut pada pukul 12.36 tengah malam.
“Jumlah keseluruhan kelahiran yang direkodkan setakat ini adalah seramai 50 bayi lelaki dan 31 perempuan,” katanya ketika dihubungi Kosmo! di sini hari ini.

Jelas beliau, ia melibatkan 74 bayi warga tempatan manakala tujuh merupakan bukan warga negara.-K!ONLINE


Kegiatan judi online disebalik kedai makan
Oleh MOHD RIDZAUDDIN ROSLAN

16 September 2020, 7:26 pm
PETALING JAYA- Taktik licik sindiket judi online berselindung disebalik kedai makan dan minuman terbongkar selepas polis menahan tiga individu di Sungai Way di sini semalam.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, serbuan pukul 10.45 malam itu membabitkan tangkapan dua lelaki tempatan dan seorang wanita warga asing berusia lingkungan 30 hingga 58 tahun.
“Ketika serbuan, dua lelaki tempatan sedang leka bermain judi online jenis Roulette dan Dolphine Reef,” katanya dalam satu kenyataan di sini hari ini.
Menurutnya, siasatan awal mendapati kedua-dua suspek mengaku terlibat dengan judi online sejak tiga minggu lalu yang dikendalikan oleh seorang wanita warga asing.
“Hasil maklumat itu, polis membuat serbuan di sebuah rumah di Jalan SS9A/2 di Sungai Way sebelum menahan suspek wanita berusia 30-an.
“Polis turut merampas telefon bimbit dan wang tunai dipercayai hasil judi online selepas menjumpai satu aplikasi permainan judi pada telefon bimbit wanita asing itu,” katanya.

Ketiga-tiga suspek direman selama empat hari dan disiasat di bawah Seksyen 4(1)(c) Akta Rumah Judi Terbuka 1953. -K! ONLINE


Dua beradik antara ditahan terlibat kes curi motosikal
16 September 2020, 6:51 pm
PETALING JAYA – Dua beradik antara empat lelaki ditahan terlibat dalam kegiatan curi motosikal dalam tiga serbuan berasingan di Desa Mentari 2 dan Taman Medan di sini pagi tadi.
Kegiatan empat lelaki berusia 23 hingga 29 tahun terbongkar selepas pihak polis menerima laporan berhubung kes curi motosikal di kawasan berkenaan.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, tangkapan pertama membabitkan seorang lelaki berusia 29 tahun di Desa Mentari 2 sebelum suspek mengaku terlibat dalam kegiatan curi motosikal bersama tiga lagi lelaki termasuk abangnya.
“Bertindak atas maklumat suspek, pihak polis menahan tiga lelaki dalam beberapa serbuan berasingan yang dipercayai ahli kumpulan tersebut.
“Hasil siasatan mendapati dua daripada empat suspek itu mempunyai rekod lampau berkaitan curi motosikal, samun dan dadah,” katanya dalam satu kenyataan hari ini.
Menurutnya lagi, kesemua suspek mengaku terlibat dalam kes curi motosikal di sekitar daerah Petaling Jaya sebelum menjual motosikal itu dengan harga RM800 hingga RM1,000 kepada pelanggan tempatan.

“Kesemua mereka tidak mempunyai pekerjaan tetap dan kita juga sedang mengesan beberapa ahli kumpulan yang terlibat dalam kegiatan sama.
“Empat suspek itu direman selama empat hari bagi membantu siasatan dan kes disiasat mengikut Seksyen 379A Kanun Keseksaan,” ujarnya. – K! ONLINE


Berkayak, mendayung keliling tasik meriahkan Hari Malaysia
Oleh KOSMO!

16 September 2020, 4:52 pm
Oleh WAT KAMAL ABAS
BAGAN SERAI – Keluarga Haji Abdul Ghani (KHAG) mempunyai cara tersendiri untuk menyambut Hari Malaysia apabila mereka berkayak dan mendayung mengelilingi tasik Bukit Merah di sini hari ini.
Pengerusi KHAG, Mohd. Hairil Ansar Mohd Idris berkata, mereka berpakat untuk mengadakan aktiviti berkayak dan mendayung bagi meraikan Hari Malaysia bagi menyemarakkan semangat patriotik di dalam diri setiap ahli KHAG.
“Setiap tahun KHAG akan berkumpul dan menjalankan aktiviti secara bersama bagi menyamai jalinan ukhuwah dan merapatkan ikatan generasi baru dan lama.
“Pada tahun lepas kita telah membuat pendakian ke Gunung Semanggol dan pada tahun ini kira-kira 70 ahli KHAG berkayak mengelilingi tasik Bukit Merah,” katanya ketika ditemui hari ini.
Tambah Mohd. Hairil Ansar, seramai 35 peserta menyertai aktiviti dayungan manakala 32 yang lain menyertai kayak secara berpasangan serta tiga lagi berkayak secara solo.

“Dalam acara tersebut, peserta perlu melengkapkan misi dengan mengibarkan Jalur Gemilang, bendera negeri-negeri dan bendera KHAG di Pulau Pak Tuan dan di tengah tasik Bukit Merah selain melaungkan ‘Merdeka’ dan menyanyi lagu Negaraku di pulau tersebut.
“Aktiviti ini turut dianjurkan bagi membina keyakinan diri dan menyahut apa jua cabaran melalui semangat berpasukan selain mengeratkan hubungan silaturahim,” katanya.
Acara Dayungan Merdeka KHAG mengelilingi tasik Bukit Merah diadakan di Bukit Merah Laketown Resort (BMLR) itu mengambil masa lebih 2 jam bagi melengkapkan laluan tidak termasuk singgah di Pulau Orang Utan dan Pulau Pak Tuan.
Program dianjurkan di bawah Koperasi Keluarga Haji Abdul Ghani (KHAG) dengan kerjasama Bukit Merah Laketown Resort (BMLR), pejabat Ahli Dewan Undangan Negeri (ADUN) Gunung Semanggol, Ridy Studio, SFX Tech Enterprise, Naz Medan Resources, Mawar Riang Enterprise dan Kelab Pendaki Kerian itu dirasmikan ADUN Gunung Semanggol, Razman Zakaria. -K! ONLINE


Jangan sentuh, ganggu dan tangkap ikan nemo
Oleh MOHD AZLI ADLAN

16 September 2020, 5:33 pm
KUALA TERENGGANU – Orang ramai khususnya pelancong di pulau-pulau peranginan di Terengganu diingatkan agar tidak mengganggu, menangkap dan menyentuh ikan badut atau lebih dikenali sebagai ikan nemo yang terdapat di perairan negeri ini.
Pensyarah Institut Akuakultur Tropika dan Perikanan, Universiti Malaysia Terengganu (UMT), Dr. Liew Hon Jung berkata, perbuatan tidak bertanggungjawab tersebut bukan sahaja menganggu ekosistem semulajadi malah boleh mengancam spesis ikan nemo terutama daripada spesies False clownfish yang banyak terdapat di perairan Terengganu.
“Ikan Nemo tidak boleh dipisahkan dengan perumahnya iaitu buran atau anemon laut kerana kedua-dua spesies ini secara simbiosis hidup saling memberi manfaat antara satu sama lain.
“Ikan nemo dan ahli keluarganya hidup bersama-sama anemon laut sepanjang hayatnya. Haiwan itu hanya melakukan aktiviti harian tidak jauh daripada perumahnya, anemone laut.
“Anemon laut melindungi ikan nemo daripada diserang dengan mengeluarkan neurotoksin yang mampu melumpuhkan pemangsa termasuk manusia apabila disengat,” katanya dalam satu kenyataan di sini hari ini.
Beliau mengulas penyebaran gambar seekor ikan nemo ditangkap sebelum dimasukkan ke dalam botol dipercayai dilakukan oleh seorang pelancong di Pulau Redang yang tular di media sosial baru-baru ini.

Hon Jung berkata, ikan nemo yang diganggu dan dipindahkan ke lokasi lain akan kehilangan arah kerana terpisah dengan perumahnya.
Jelas beliau, ikan nemo itu akan mencari semula perumahnya anemon laut dan sepanjang pencarian di kawasan terumbu karang terbuka tersebut, haiwan tersebut berisiko tinggi diserang pemangsa .
“Jika berjaya menemui anemon laut baharu pun, dia pun dihalau sekiranya sudah ada kumpulan ikan nemo lain yang telah menjadikannya sebagai perumah seterusnya mati.
“Anak ikan nemo yang gagal mencari perumah dalam tempoh sebelum 21 hari selepas menetas juga akan mati,” katanya.
Hon Jung berkata, kegagalan mendapatkan anemon laut sebagai perumah menjadi penyebab ikan nemo yang semakin berkurangan di perairan semula jadi. – K! ONLINE


Galeri Nasaruddin Rais antara produk pelancongan warisan Perak Tengah
Oleh KOSMO!

16 September 2020, 5:08 pm
Oleh SHAARANI ISMAIL
PARIT – Galeri Nasaruddin Rais, seorang tokoh pejuang kemerdekaan dari Perak Tengah akan diketengahkan sebagai satu daripada produk pelancongan warisan Perak Tengah yang ketika ini sedang dibangunkan.
Pengerusi Jawatankuasa Belia, Sukan, Komunikasi dan Multimedia negeri, Khairul Shahril Mohammed berkata, Nasaruddin Rais adalah seorang pejuang kemerdekaan yang berasal dari Kampung Padang Tenggala, Bota agak kurang diketengahkan dan dikenali.
“Keadaan rumah lama kediaman beliau di sini masih elok dengan keadaan dan reka bentuk yang menarik, mungkin satu sudut atau rumah di rumah dijadikan galeri dan seterusnya menjadi produk pelancongan warisan di Perak Tengah.
“Dengan kerjasama pelbagai pihak, kita akan dapat jayakan galeri ini dengan lebih baik khususnya selepas mendapat kerjasama yang baik daripada keluarga dan warisnya.
“Setakat ini waris dan keluarga menyatakan kesediaan mereka untuk bekerjasama dan menjayakan pengisian bagi mengisi slot pelancongan warisan berkenaan,” katanya.

Beliau berkata demikian kepada pemberita selepas merasmikan Program Konvoi Pelancongan Warisan Perak Tengah dan Majlis Memperingati Tokoh Kemerdekaan Nasaruddin Rais, di rumah warisan keluarganya di sini hari ini.
Hadir sama, Pengerusi Eksekutif Institut Agro Usahawan (i-Grow), Nordin Malek.
Khairul Shahril berkata, peranan Nasaruddin sebagai pejuang kemerdekaan, Nasaruddin kurang dikenali kerana Allahyarham meninggal dunia pada usia 39 tahun dalam nahas kapal terbang ketika dalam perjalanan mewakili Malaysia pada persidangan getah di London pada 1953.
Dalam pada itu katanya, pihaknya yakin dengan kerjasama i-GROW dan beberapa agensi lain termasuk Tourism Malaysia segmen pelancongan warisan Perak Tengah dapat direalisasikan dengan sebaiknya.
“Kita yakin dengan perancangan yang ada dan sedia bekerjasama dengan i-GROW dan pentadbiran kerajaan negeri kerana Perak Tengah ada banyak produk khususnya dalam pelancongan warisan untuk diketengahkan.
“Kita ada Galeri Melayu di Pulau Misa, i-GROW, kawasan sejarah kesultanan awal Perak di Lambor, makanan tradisi dan sebagainya yang mampu menjadi produk pelancongan yang cukup hebat,” katanya.
Sementara itu, Nordin berkata pihaknya yakin produk pelancongan warisan Perak Tengah akan dapat diketengahkan dengan lebih baik dan digerakkan dengan lebih serius.
Katanya, dalam keadaan kita menumpukan aspek pelancongan domestik, pelancong tempatan lebih gemar untuk mencari lokasi tempat makan yang menarik, makanan yang unik serta membeli belah produk keluaran tempatan dengan santai.
“Dengan kedudukan Perak Tengah yang cukup strategik antara Ipoh dan Lumut serta limpahan dari kedudukan Pangkor sebagai Pulau Bebas Cukai inisiatif pelancongan warisan itu diyakini mampu dilaksanakan dengan baik,” katanya.


137 pengunjung di kompaun berhibur di kelab malam
16 September 2020, 6:02 pm
KUALA LUMPUR – Seramai 137 pengunjung termasuk empat warga asing dikompaun susulan melanggar Perintah Kawalan Pergerakan Pemulihan (PKPP) dengan berhibur di sebuah kelab malam di Jalan Telawi 5, Bangsar di sini malam tadi.
Serbuan dilakukan sepasukan pegawai dan anggota dari Jabatan Siasatan Jenayah Ibu Pejabat Polis Kontinjen Kuala Lumpur pada pukul 12.40 tengah malam.
Ketua Jabatan Siasatan Jenayah Kuala Lumpur, Senior Asisten Komisioner Nik Ros Azhan Nik Ab. Hamid berkata, hasil serbuan itu pihaknya menahan lima individu termasuk seorang penjaga premis.
“Selain itu, seramai 137 pengunjung termasuk empat warga asing turut dikenakan kompaun RM1,000 mengikut Peraturan 3 Peraturan-peraturan pencegahan dan pengawalan penyakit berjangkit (langkah-langkah di jalan kawasan tempatan jangkitan) 2020.
“Turut dirampas pelbagai peralatan audio selain resit, komputer riba serta sejumlah wang tunai,” katanya kepada Kosmo! hari ini. – K! ONLINE


Juruteknik maut, lima ahli keluarga cedera dalam kemalangan
Oleh KOSMO!

16 September 2020, 5:58 pm
Oleh NUR NAZLINA NADZARI
ARAU – Seorang juruteknik maut manakala lima ahli keluarganya cedera apabila kenderaan pelbagai guna (MPV) dinaiki mereka terbabas ke kawasan semak di tebing Jalan Ulu Pauh menghala Padang Besar dekat sini hari ini.
Dalam kejadian kira-kira pukul 1.30 petang itu, pemandu MPV jenis Perodua Alza, Zaihaimi Zulkifli, 49, meninggal dunia di lokasi kejadian.
Isteri mangsa, Zuraida Kamarudin, 44, serta empat anak mereka iaitu Nur Husnina Amila, 19; Nur Irdina, 14; Muhammad Afif, 6, dan Muhammad Akif, 6, mengalami kecederaan.
Mereka dikejarkan ke Hospital Tuanku Fauziah (HTF) di Kangar dekat sini untuk mendapatkan rawatan.
Ketua Polis Daerah Arau, Superintendan Nanda Maarof berkata, kereta dinaiki keluarga tersebut dalam perjalanan dari arah Kangar menghala Felda Chuping.

“Kenderaan dipandu lelaki berusia 49 tahun itu dipercayai hilang kawalan ketika melalui selekoh berhampiran Kompleks Sukan Universiti Malaysia Perlis sebelum terbabas ke kawasan semak di tebing jalan,” katanya dalam satu kenyataan di sini hari ini.
Kata beliau, pemandu kereta meninggal dunia di tempat kejadian manakala lima penumpang mengalami kecederaan.
“Mayat mangsa dibawa ke HTF untuk dibedah siasat dan lima lagi mangsa dikejarkan ke hospital sama untuk mendapatkan rawatan,” ujarnya.
Tambahnya, kes disiasat mengikut Seksyen 41 (1) Akta Pengangkutan Jalan (APJ) 1987.-K! ONLINE


Perlu lebih banyak telaga tiub di Kelantan
Oleh KOSMO!

16 September 2020, 5:23 pm
Oleh ROSLIZA MOHAMED
KOTA BHARU – Kelantan memerlukan lebih banyak pembinaan telaga tiub dalam memastikan bekalan air sentiasa mencukupi melibatkan institusi pengajian tinggi, madrasah, sekolah, tempat pelancongan dan agensi kerajaan.
Pengarah Jabatan Mineral dan Geosains (JMG) Kelantan, Che Abdul Rahman Jaafar berkata, sejak Januari lalu sebanyak lima telaga tiub telah digerudi di negeri dengan jumlah peruntukan sebanyak RM500,000.
Katanya, dua telaga tiub itu dibina di Universiti Malaysia Kelantan (UMK) Kampus Bachok, Sekolah Menengah Kebangsaan Agama (SMKA) Tok Bachok, Bachok, Sekolah Kebangsaan (SK) Chantum, Bachok, Pejabat Perlindungan Hidupan Liar dan Taman Negara ( Perhilitan) Kuala Koh, Gua Musang.
“Pembinaan lima telaga tiub telah siap sepenuhnya dan sekarang dalam proses menyediakan sistem rawatan air ringkas untuk dibekalkan kepada pengguna tersebut.
“Dengan adanya telaga tiub ia dapat menampung keperluan pengguna di kawasan terlibat ,” katanya dalam satu kenyataan di sini hari ini.

Beliau berkata, sepanjang tahun lalu, sebanyak enam telaga tiub telah siap dengan jumlah peruntukan sama.
Katanya, setiap telaga tiub yang dibina dianggarkan menelan belanja antara RM60,000 hingga RM80,000.
“Masa yang diambil untuk menyiapkan telaga tiub selama tiga hingga empat minggu termasuk ujian pengepaman,” katanya.
Menurutnya, permintaan untuk membina telaga tiub juga meningkat pada setiap tahun selepas menerima sebanyak 16 permohonan pada tahun lepas manakala untuk Januari hingga kini sebanyak sembilan permohonan diterima.
Tambahnya lagi, sebarang permohonan mengenai telaga tiub boleh berurusan dengan JMG Kelantan. – K!ONLINE


Daki Bukit Panau sempena Hari Malaysia
Oleh KOSMO!

16 September 2020, 5:05 pm
Oleh BAHRUDDIN HATTA
TANAH MERAH – Seramai 130 orang peserta menyertai Program [email protected] : Hiking Bukit Panau yang dianjurkan oleh Jabatan Penerangan Daerah Tanah Merah sempena Hari Malaysia di Bukit Panau di sini hari ini.
Pegawai Jabatan Penerangan Bahagian Tanah Merah, Wan Arif Fadhila Wan Yusof berkata, peserta program itu terdiri daripada staf Jabatan Kerja Raya (JKR), Jabatan Pengaliran dan Saliran (JPS), Jabatan Belia, Hospital Tanah Merah dan Giat Mara Tanah Merah dan penglibatan masyarakat setempat.
Katanya, peserta perlu mendaki setinggi 220 dengan masing-masing perlu membawa Jalur Gemilang untuk dikibarkan di puncak Bukit Panauz
“Objektif program ini adalah untuk mengeratkan hubungan komuniti antara agensi kerajaan dan juga golongan belia di Tanah merah melalui aktiviti riadah.
“Selain itu, program ini juga cuba membangkitkan rasa semangat patriotik mereka apabila sanggup mendaki bersama-sama sambil membawa Jalur Gemilang yang menjadi kebanggaan negara” katanya ketika ditemui Kosmo! selepas majlis perasmian program itu.

[email protected] : Hiking Bukit Panau dirasmikan oleh Ketua Whip Majlis Daerah Tanah Merah, Mohd. Nazir Yusoff yang mewakili Ahli Dewan Undangan Negeri (ADUN) Bukit Panau, Datuk Abdul Fattah Mahmood yang tidak dapat hadir pada tersebut.
Tambah Wan Arif Fadhila, kebanyakan peserta yang hadir pada program itu mendaki Bukit Panau buat kali pertama,namun kesemua mereka berjaya sampai ke puncak.
Sementara itu, Mohd. Nazir dalam ucapannya menekankan beberapa perkara penting khususnya penjagaan kebersihan oleh pengunjung yang datang ke Bukit Panau untuk berekreasi agar tidak membuang sampah merata-rata bagi menjaga kawasan tersebut yang semakin menjadi tumpuan.
Tambahnya, sikap sesetengah individu yang suka membuang sampah merata-rata akan mencemarkan alam sekitar dan sekaligus membawa imej yang buruk terhadap masyarakat setempat oleh pengunjung luar yang datang.
“Saya berharap agensi kerajaan yang hadir serta golongan belia sama-sama menjaga kebersihan kawasan Bukit Panau ini.
“Imej penduduk di sekitar Tanah Merah ini boleh tercemar sekiranya sesetengah pihak yang tidak mengendahkan kawasan yang menjadi tumpuan pelancong,” katanya. -K! ONLINE


Tiga ADUN sertai Program Gendong Bini sempena Hari Malaysia
Oleh KOSMO!

16 September 2020, 4:47 pm
Oleh AIMUNI TUAN LAH
GUA MUSANG – Program Gendong Bini atau membonceng isteri dengan motosikal sejauh 200 kilometer menjelajah tiga kawasan Dewan Undangan Negeri (DUN) meriahkan sambutan Hari Malaysia di sini hari ini.
Seramai 30 pasangan suami isteri termasuk tiga Ahli Dewan Undangan Negeri (ADUN) di Gua Musang telah menyertai program berkenaan.
ADUN yang terlibat ialah ADUN Galas, Mohd. Syahbuddin Hashim, ADUN Nenggiri, Ab. Aziz Yusoff dan ADUN Paloh, Amran Arifin.
Hadir sama Pegawai Khas Ahli Parlimen Gua Musang, Mohd. Lokman Ghani.
Mohd. Syahbuddin berkata, idea program itu dicetuskan bersama oleh ketiga-tiga ADUN bagi parlimen Gua Musang untuk menjelajah setiap kawasan dan bertemu rakyat.

Katanya, bertepatan dengan tema Malaysia Prihatin mereka ingin mengeratkan hubungan sambil memberi peluang kepada isteri untuk ronda menaiki motosikal menikmati tempat menarik di kawasan persinggahan.
“Sepanjang program ini, kita melalui Kampung Kundur, Kampung Lembaga, Kampung Tiong dan Bandar Lama di kawasan DUN Galas.
“Kemudiannya, kami terus ke Bandar Chiku 3 dan berakhir di Rancangan Kemajuan Tanah (RKT) Lembaga Kemajuan Kelantan Selatan (Kesedar) Lebir sebelum berpatah balik,” katanya.
Pelepasan program itu dilakukan Yang Dipertua Majlis Belia Jajahan Gua Musang, Mohd. Azmawi Fikri Abdul Ghani dengan kibaran Jalur Gemilang.
Sementara itu, Mohd. Lokman pula berkata, dia juga mengambil bahagian bersama dalam program itu untuk memeriahkan suasana bersama isterinya.
Katanya, meskipun kini bermastautin di ibu negara, dia sanggup ke Gua Musang dan tiba awal pagi ini bersama isteri.
“Sebelum ini kami tidak mempunyai masa untuk menunggang motosikal bersama isteri kerana kekangan tugas.
“Hari ini, kita dapat meluangkan masa bersama-sama dan beramah mesra dengan penduduk kampung di parlimen Gua Musang,” katanya. -K! ONLINE


MDKS pergiat budaya kitar semula
Oleh KOSMO!

16 September 2020, 4:39 pm
Oleh ISKANDAR SHAH MOHAMED
KUALA SELANGOR – Majlis Daerah Kuala Selangor (MDKS) akan terus mempergiatkan usaha membudayakan aktiviti kitar semula dalam kalangan masyarakat di sekitar daerah ini.
Langkah itu susulan statistik terkini jumlah kutipan mencatatkan penurunan ketara antaranya berpunca akibat musim penularan pandemik Covid-19.
Yang Dipertua MDKS, Rahilah Rahmat berkata, sebanyak 3.6 tan minyak masak terpakai dan 620 tan barangan seperti plastik, kertas dan tin dikutip pihaknya tahun lalu.
“Namun, sehingga pertengahan tahun ini, statistik menujukkan hanya 1.8 tan minyak masak dan 274 tan barangan berjaya dikutip.
“Justeru, MDKS menyediakan dua pusat pengumpulan iaitu Pusat Kitar Semula Pekan Lama Kuala Selangor dan Pusat Kitar Semula Pekan Tanjung Karang,” katanya dalam kenyataan di sini hari ini.

Rahilah menambah, khidmat kutipan rumah ke rumah turut disediakan dengan syarat barangan atau minyak yang ingin dijual berkuantiti lebih 10 kilogram (kg).
“Sebanyak 56 tong turut ditempatkan berhampiran kawasan taman perumahan bagi kemudahan orang ramai membuang barangan terpakai
“Kita juga akan bekerjasama dengan pasar raya di daerah ini untuk menggiatkan kempen bebas plastik dan budaya kitar semula itu,” katanya.
Mengulas lanjut, beliau berkata, bayaran setiap kutipan bagi setiap kilogram yang diserahkan kepada pihaknya masih sama seperti sebelum ini.
“Bagi minyak masak dibayar RM1 setiap kg, plastik,besi dan bateri kereta masing-masing 40 sen dan kertas campuran atau kotak (10 sen).
“Manakala, monitor komputer dan mesin basuh adalah RM5 bagi setiap kg serta televisyen diberikan bayaran RM3,” katanya.
Justeru, orang ramai yang ingin mengetahui lebih lanjut boleh menghubungi Jabatan Kesihatan dan Persekitaran MDKS di talian 03-32812235. -K! ONLINE


Cadangan basikal berlesen tidak praktikal
Oleh KOSMO!

16 September 2020, 5:29 pm
Oleh TOREK SULONG
KOTA BHARU – Rata-rata persatuan yang bernaung di bawah Kelab Berbasikal Kelantan menganggap cadangan pelaksanaan nombor plat dan lesen basikal sebagai tidak praktikal untuk dikuatkuasakan di negara ini.
Setiausaha Kelab Berbasikal Semerak, Wan Abdul Hisyam Wan Noh berkata, pelaksanaan lesen basikal dan plat pastinya membebankan rakyat terutamanya aspek pendaftaran yang akan akan melibatkan kadar bayaran.
Katanya, sebelum mengeluarkan cadangan, Institut Penyelidikan Keselamatan Jalan Raya Malaysia (Miros) seharusnya peka terhadap penggunaan basikal di negara ini yang melibatkan pelbagai kategori dan jenis.
“Pada saya, pendaftaran nombor plat dan lesen tidak perlu. Ia tidak releven untuk dilaksanakan di negara ini.
“Apa yang penting ialah penguatkuasaan peraturan untuk kayuhan di jalan utama dan lebuh raya. Pihak terbabit perlu tingkatkan usaha untuk mendidik kaedah kayuhan terutamanya dalam kalangan penunggang yang lebih selamat,” katanya.

Beliau berkata demikian sebagai reaksi laporan muka depan sebuah akhbar tempatan hari ini berhubung cadangan Miros untuk melaksanakan penggunaan nombor plat dan lesen basikal dalam usaha menjamin keselamatan di jalan raya.
Sementara itu, anggota kelab Masjid Saidina Osman Cycling Club (MSOCC), Khairuddin Ibrahim, 39, berkata, dia berpandangan tiada keperluan mendesak untuk kerajaan menguatkuasakan peraturan itu buat masa ini.
“Cuma apa yang perlu adalah kerajaan membuat garis panduan dan peraturan yang berkaitan dengan penggunaan laluan khusus untuk aktivti berbasikal.
“Garis panduan ini penting apabila aktiviti berbasikal berlaku di laluan utama seperti di lebuh raya dan jalan raya utama sama ada ia dibenarkan atau sebaliknya,” katanya.
Tambahnya, kempen kesedaran dan keselamatan juga perlu ditingkatkan di samping mewujudkan laluan khusus untuk berbasikal atau aktiviti sukan yang berkaitan.
Dalam pada itu, Pengurus Kelab Berbasikal Darulnaim, Hisham Abdullah berkata, kajian yang dibuat seperti tidak tepat dengan keadaan sebenar di negara ini.
“Di Belanda, basikal yang memiliki nombor plat hanya basikal yang digunakan untuk masuk dalam bandar. Kajian yang dibuat perlu berpaksikan geografi tempatan.
“Apa kaitannya nombor plat basikal dengan keselamatan jalan raya?, “katanya.- K!ONLINE


Pakai kain sarong sambut Hari Malaysia
Oleh MOHD RIDZAUDDIN ROSLAN

16 September 2020, 3:48 pm
KUALA LUMPUR- Kakitangan Prasarana Malaysia Berhad (Prasarana) menyemarakkan semangat patriotik sempena sambutan Hari Malaysia dengan menggayakan kain sarong.
Menariknya, penggayaan kain sarong itu bukan sahaja digayakan oleh kakitangan Prasarana yang bertugas di Lembah Klang malah melibatkan petugas di Rapid Penang di Pulau Pinang.
Presiden dan Ketua Pegawai Eksekutif Kumpulan Prasarana, Muhammad Nizam Alias berkata, meskipun negara masih dalam Perintah Kawalan Pergerakan Pemulihan (PKPP) namun ia bukan penghalang terhadap sambutan itu.
“Pada tahun ini, kami menggalakan petugas barisan hadapan yang bekerja untuk memakai kain sarong bagi menyokong usaha dianjurkan pihak Locco dengan mematuhi amalan norma baharu.
“Inisiatif memakai kain sarong ketika menaiki pengangkutan awam adalah cara untuk mempromosi warisan budaya khususnya dalam kalangan generasi muda,” katanya kepada Kosmo! di sini tadi.
Katanya, pemakaian kain sarong itu turut melambangkan identiti rakyat Malaysia selain menjadi antara medium menyatupadukan perpaduan kaum di negara ini.

Sementara itu, sambutan Hari Malaysia di Pulau Pinang dimeriahkan dengan nyanyian lagu-lagu rakyat seperti Rasa Sayang Hey, Chan Ma Li Chan, Jong Jong Inai, Sehati Sejiwa dan Ewa Bulan di Terminal Bas Weld Quay.
Kakitangan Rapid Penang turut menaiki bas 204 menuju ke Bukit Bendera sambil mengedarkan Jalur Gemilang kepada para penumpang. – K! ONLINE


Ujian siren tsunami di Manjung esok
Oleh KOSMO!

16 September 2020, 4:34 pm
Oleh ZAKI SALLEH
IPOH – Jabatan Meteorologi Malaysia (MetMalaysia) akan melaksanakan ujian penyelenggaraan siren Sistem Amaran Awal Tsunami Malaysia (SAATNM) di daerah Manjung melibatkan beberapa lokasi termasuk di Pulau Pangkor pada hari esok dan Rabu depan.
Dalam kenyataan menerusi laman Facebook Majlis Perbandaran Manjung, ujian siren itu akan dilaksanakan di Siren Pejabat Perikanan Pantai Remis di Manjung pada hari Khamis bermula pukul 11 pagi.
Menurut kenyataan itu, ujian pada hari sama juga diadakan di Siren Pangkalan Tentera Laut Diraja Malaysia, Lumut pada pukul 3 petang manakala lokasi berikutnya ialah di Teluk Nipah, Pulau Pangkor pada Rabu minggu depan pukul 11 pagi.
Justeru, orang ramai dinasihatkan supaya tidak bimbang atau cemas ketika pengujian dijalankan dan sebarang pindaan akan dimaklumkan oleh jabatan berkenaan. -K! ONLINE


JPJ tidak iktiraf lesen UNHCR
16 September 2020, 3:10 pm
KUALA LUMPUR – Jabatan Pengangkutan Jalan (JPJ) tidak mengiktirafkan lesen memandu dikeluarkan Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR).
Ketua Pengarah JPJ, Datuk Seri Shaharuddin Khalid berkata, lesen memandu itu tidak sah untuk digunakan dalam negara selaras dengan undang-undang yang ditetapkan.
Katanya, pihak JPJ akan menyemak gambar menunjukkan lesen UNHCR yang tular di media sosial itu palsu atau sebaliknya.
“Kita tidak iktiraf sebarang lesen dikeluarkan UNHCR dan lesen itu memang tidak boleh digunakan dalam negara,” katanya ketika dihubungi hari ini.
Terdahulu,sekeping gambar memaparkan lesen memandu pelarian lelaki warga Myanmar dikeluarkan UNHCR tular di Facebook. – K! ONLINE


Swafoto topi #MY menangi RM300 baucar GM Klang
Oleh KOSMO!

16 September 2020, 4:37 pm
Oleh ABDUL RAZAK IDRIS
KLANG – Orang ramai kini berpeluang memenangi baucar membeli-belah RM300 bagi pembelian barangan di pusat pemborong terbesar di Malaysia, GM Klang menerusi kempen
#KasiSupportBaranganTempatanLah.
Menurut Pengurus Pengiklanan dan Promosinya, Norsuhaida Othman, masyarakat hanya perlu membeli topi eksklusif tertulis #MY berharga RM5 di bahagian perkhidmatan pelanggan di tingkat satu GM Klang.
“Mereka kemudiannya perlu berswafoto di mana-mana lokasi menarik GM Klang bersama topi tersebut dan muat naik di laman sosial dengan tag GM Klang berserta tanda pagar #supportbarangtempatan.
“Kempen ini akan berlangsung selama sebulan bermula 31 Ogos lalu dengan 10 pemenang bertuah akan diumumkan pada bulan Oktober nanti,” katanya.
Terdahulu beliau menyampaikan hadiah Cabutan Bertuah Bulanan GM Klang bernilai RM1,000 kepada lima pemenang di sini hari ini.

Mengulas lanjut, Norsuhaida menjelaskan, kempen itu adalah salah satu usaha untuk mempertingkatkan ekonomi negara dan menyemai semangat cintakan negara dalam kalangan pengguna. -K! ONLINE


Restoran hidang babi hutan, biawak air diserbu
Oleh KOSMO!

16 September 2020, 3:28 pm
Oleh KHAIRUL MOHD. ALI
JOHOR BAHRU – Siapa sangka restoran yang kelihatan seperti kedai makan biasa menawarkan hidangan eksotik membabitkan daging babi hutan dan biawak air kepada pelanggannya.
Perkara itu terbongkar selepas restoran di Jalan Tanjung Masai dekat sini diserbu Jabatan Perlindungan Hidupan Liar dan Taman Negara (Perhilitan ) Johor dengan kerjasama Ibu Pejabat Polis Daerah Seri Alam semalam.
Pengarah Perhilitan Johor, Salman Saaban berkata, operasi bersepadu itu dijalankan pada pukul 1 tengah hari.
Katanya, dalam operasi itu, pihaknya menemui dua bekas plastik mengandungi daging babi hutan dan tujuh bekas plastik mengandungi daging biawak air.
“Siasatan mendapati pemilik premis berusia 57 tahun itu gagal mengemukakan dokumen untuk menyimpan daging haiwan berkenaan.

“Sehubungan itu, polis menahan lelaki tersebut termasuk seorang pekerja warga India kerana memiliki dokumen perjalanan tamat tempoh,” katanya dalam satu kenyataan di sini hari ini.
Menurut Salman, daging itu untuk dijual kepada pelanggan yang mengunjungi restoran berkenaan untuk menikmati daging haiwan eksotik terbabit.
“Laporan polis telah dibuat dan kesemua barang kes dibawa ke Jabatan Perhilitan negeri untuk tindakan lanjut.
“Kes disiasat di bawah Akta Pemuliharaan Hidupan Liar 2010 (716) kerana gagal mengemukakan sebarang dokumen sah memiliki bahagian hidupan liar,” katanya. -K! ONLINE


Suga Perdana Menteri baharu Jepun
Oleh KOSMO!

16 September 2020, 3:59 pm
TOKYO – Parlimen Jepun mengumumkan Yoshihide Suga sebagai Perdana Menteri baharu Negara Matahari Terbit itu menggantikan Shinzo Abe yang meletak jawatan akibat masalah kesihatan hari ini.
Speaker Dewan Rakyat, Tadamori Oshima berkata, Suga dari Parti Demokratik Liberal (LDP) menang mudah apabila memperoleh 314 undi daripada 462 undian.
“Merujuk kepada keputusan undian, ahli Parlimen telah membuat keputusan untuk melantik Yoshihide Suga sebagai Perdana Menteri baharu,” ujarnya.
Suga dijangka akan mengumumkan barisan kabinetnya lewat petang ini dan beliau dikatakan akan mengekalkan jumlah menteri bi bawah pentadbiran Abe sebelum ini.
Bagaimanapun, Suga yang tunduk hormat kepada ahli Parlimen tanda terima kasih selepas pengumuman perlantikannya itu tidak memberikan sebarang komen mengenai perkara tersebut. – AFP


Wanita warga emas dihentak dengan kerusi
Oleh KOSMO!

16 September 2020, 3:24 pm
Oleh MOHAMAD FAIZAL HASHIM
JOHOR BAHRU – Seorang warga emas wanita bukan sahaja disamun oleh sekumpulan lelaki yang memecah masuk rumahnya malah dicederakan mereka menggunakan kerusi besi hingga menyebabkan bengkak di bahagian belakang kepala, lebam di tangan kanan dan mata bengkak.
Dalam kejadian kira-kira pukul 5 pagi, wanita berusia 60an itu sedang bersendirian di rumahnya di Taman Pelangi, di sini sebelum didatangi suspek dalam insiden pada 22 Ogos lalu.
Perbuatan kejam geng pecah rumah itu mendapat balasan mereka apabila ketiga-tiga suspek berkenaan berusia lingkungan 24 hingga 39 tahun diberkas polis dalam tiga serbuan berasingan kelmarin.
Ketua Polis Daerah Johor Bahru Selatan (JBS), Asisten Komisioner Mohd. Padzli Mohd. Zain berkata, bertindak atas maklumat, kira-kira pukul 6 petang, sepasukan anggota polis dari Bahagian Siasatan Jenayah D9 telah membuat serbuan di sekitar bandar raya ini.
“Ekoran tangkapan ini, polis merampas empat unit telefon bimbit, kunci kereta, sekeping surat kontrak jual beli dan sebuah kereta jenis Perodua Myvi milik suspek yang dipercayai digunakan untuk melakukan kegiatan samun.

“Hasil soal siasat awal, kesemua suspek mengaku terlibat dalam kejadian pecah rumah dan samun di Taman Pelangi,” katanya dalam satu kenyataan hari ini.
Mohd. Padzli berkata, kumpulan tersebut dipercayai baru sebulan terlibat dalam kegiatan pecah rumah dan samun.
Katanya, semakan rekod mendapati dua daripada suspek berkenaan mempunyai rekod lampau bagi kes jenayah, dadah dan lain-lain kesalahan jenayah.
“Polis menyeru orang ramai yang mempunyai sebarang maklumat berkaitan kes jenayah boleh salurkan dengan menghubungi talian hotline Ibu Pejabat Polis Daerah (IPD) JBS 07-2182323,” katanya.
Kes disiasat di bawah Seksyen 395/397 Kanun Keseksaan.-K! ONLINE


68 ditahan, 2 direman ingkar PKP
16 September 2020, 3:20 pm
KUALA LUMPUR- Seramai 68 individu ditahan Polis semalam atas kesalahan ingkar arahan Perintah Kawalan Pergerakan (PKP).
Menteri Kanan (Pertahan), Datuk Seri Ismail Sabri Yaakob berkata, daripada jumlah itu, 66 individu telah dikompaun manakala 2 individu direman.
“Antara kesalahan ingkar arahan PKP termasuk ingkar perintah PKPD (21), gagal menyediakan peralatan/merekod butiran diri (18), tidak memakai pelitup muka (18), penjarakan fizikal (6), gagal melunaskan bil kuarantin (3), serta tangkapan pendatang asing tanpa izin (2),” katanya dalam satu kenyataan hari ini.
Sementara itu, seramai 120 pendatang asing tanpa izin (PATI) dan dua tekong berjaya ditahan dalam Op Benteng, selain tiga kapal dan empat kenderaan darat berjaya dirampas.
“Daripada jumlah itu, di Pengkalan Kubor, Kelantan, pihak Polis berjaya menahan 9 PATI kerana memasuki Malaysia melalui laluan yang tidak sah.
“Di Teluk Penawar, Bandar Penawar, Johor, pasukan Angkatan Tentera Malaysia telah berjaya menahan lima PATI kerana tiada dokumen pengenalan diri yang sah,” ujarnya.

Tambah Ismail, Kerajaan akanmengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguatkuasa akan terus mengetatkan kawalan kawasan sempadan terutamanya di lorong-lorong tikus.
Sejak 24 Julai sehingga semalam, seramai 29,438 individu telah pulang ke tanah air melalui pintu masuk sempadan antarabangsa dan telah ditempatkan di 72 hotel dan lapan premis lain. -K! ONLINE


Air terjun Jeram Pasu ditutup sementara waktu
Oleh KOSMO!

16 September 2020, 3:02 pm
Oleh TOREK SULONG
PASIR PUTEH – Kawasan rekreasi terkenal di daerah ini, air terjun Jeram Pasu di sini, ditutup buat sementara waktu kepada semua pengunjung untuk kerja baik-pulih yang berkuatkuasa semalam.
Yang Dipertua Majlis Daerah Pasir Puteh (MDPP), Abd. Pattah Hasbullah berkata, notis penutupan itu dipasang di laluan masuk selain memasang pita hadangan bagi memastikan lokasi itu tidak diceroboh pengunjung.
Menurutnya, kawasan itu perlu dikosongkan buat sementara bagi membolehkan kerja membaikpulih beberapa kerosakan dilaksanakan tanpa gangguan.
“Beberapa kerosakan yang membahayakan pengunjung sedang dibaiki antaranya keadaan kolam mandi yang retak.
“Papan lungsur juga didapati sudah rosak dan semua ini akan memberi risiko kepada pengunjung yang mandi di kawasan berkenaan, “katanya ketika dihubungi Kosmo! di sini hari ini.

Abd. Pattah berkata, sekiranya pengunjung masih berdegil dengan menceroboh kawasan itu walaupun penutupan sementara telah diwartakan kerana ia merupakan kesalahan mengikut undang-undang kecil Majlis Daerah Pasir Puteh.
“Pengunjung yang degil boleh dikenakan kompaun dan jika disabitkan kesalahan mereka boleh dikenakan denda sehingga RM2,000 atau penjara dua tahun atau kedua-duanya sekali,” katanya.
Abd. Pattah berkata, MDPP juga tidak akan bertanggungjawab terhadap sebarang kemalangan yang berlaku sepanjang tempoh larangan yang telah berkuatkuasa.
Tambahnya, kawasan itu kini dipantau secara berkala oleh Unit Penguatkuasaan MDPP dan anggota Jabatan Sukarelawan Malaysia (Rela) terutamanya pada hujung minggu. -K! ONLINE


PATI guna kad pengenalan, pasport tidak sah dicekup
Oleh KOSMO!

16 September 2020, 4:31 pm
Oleh YATIMIN ABDULLAH
RANTAU PANJANG – Taktik licik tiga wanita pendatang asing tanpa izin (PATI) warga Thailand yang menggunakan kad pengenalan warga tempatan dan pasport tidak sah terbongkar apabila mereka ditahan Pasukan Gerakan Am (PGA) Batalion 7 di Sekat Pintas Guchi, Bakong di sini pada malam kelmarin.
Ketiga-tiga wanita berusia antara 28 hingga 31 tahun itu ditahan ketika sedang menaiki sebuah kereta jenis Proton Wira selepas mereka masuk ke negara ini secara haram.
Pegawai Pemerintah PGA Batalion 7, Superintanden Azhari Nusi berkata, anggotanya telah melakukan rondaan rutin di kawasan pangkalan haram Sotar, Bakong pada pukul 7.30 malam.
Menurutnya, melalui hasil intipan yang dijalankan, anggota PGA telah melihat dua wanita masuk ke negara ini secara tidak sah dengan menyeberangi Sungai Golok dengan perahu dari negara jiran.
“Sebaik sahaja menjejakkan kaki ke negara ini, wanita itu terus menaiki sebuah kereta jenis Proton Wira yang dipercayai sedang menunggu kedua-dua suspek.

“Anggota PGA terus mengekori rapat sehingga berjaya menahan kenderaan itu di Sekat Pintas Guchi,” katanya.
Azhari memberitahu, anggota PGA telah meminta pemandu dan dua penumpang mempamerkan pengenalan diri.
Katanya, pemandu wanita dipercayai kenalan dua suspek itu telah menyerahkan kad pengenalan dan lesen memandu begitu juga dengan salah seorang penumpang turut mengemukakan dokumen sebagai warga tempatan.
“Seorang lagi suspek telah mengemukakan pasport sebagai warga negara Thailand. Hasil siasatan dan pemeriksaan lanjut mendapati semua dokumen yang telah diberikan oleh ketiga-tiga suspek bukan milik mereka.
“Kesemua suspek telah dibawa ke Ibu Pejabat Polis Daerah (IPD) Pasir Mas untuk tindakan dan siasatan lanjut,” katanya.
Kes disiasat mengikut Seksyen 26(A) Akta Antipermerdagangan Orang dan Antipenyeludupan Migran (ATIPSOM) dan Seksyen 6(3) Akta Imigresen 1959/63. -K! ONLINE


Tujuh pelanggan tidak patuh SOP dikompaun RM1,000
Oleh MOHD SYALMIZI HAMID

16 September 2020, 11:23 am
SEBERANG PERAI – Tujuh individu dikompaun, manakala sebuah kafe di Bagan Ajam, Butterworth di sini diberi notis penutupan selama tujuh hari selepas didapati gagal mematuhi prosedur operasi standard (SOP) malam tadi.
Dalam operasi kira-kira lima jam bermula pukul 8 malam itu, sebanyak enam premis hiburan dan makanan di sekitar Butterworth diperiksa bagi melakukan pemantauan pematuhan SOP Perintah Kawalan Pergerakan Pemulihan (PKPP).
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, pihaknya mengesan pelbagai kesalahan sebelum mengambil tindakan.
“Tujuh kompaun dikeluarkan kepada individu terbabit kerana didapti tidak menggunakan aplikasi MySejahtera atau mendaftarakan butir-butir diri ketika memasuki premis.
“Manakala premis yang diberi notis tutup tujuh hari didapati tiada penjarakan fizikal, pelanggan tidak merekod kehadiran, pekerja tidak memakai pelitup muka dan pengurus tidak memberi taklimat kepada kakitangan berhubung Covid-19,” katanya kepada pemberita hari ini.
Beliau berkata, sebanyak dua premis turut diberikan dua notis amaran bertulis ketika operasi dijalankan.

Operasi berkenaan disertai oleh 41 pegawai dan anggota Polis Diraja Malaysia, Kementerian Kesihatan dan Majlis Bandaraya Seberang Perai. – K! ONLINE


Wanita maut van terbabas masuk longkang
Oleh KOSMO!

16 September 2020, 2:49 pm
Oleh AIMUNI TUAN LAH
GUA MUSANG – Seorang pembantu peniaga pasar malam maut selepas van yang dinaikinya terbabas ke dalam longkang di Simpang Relai, Jalan Gua Musang-Kuala Berang di sini malam tadi.
Mangsa, Khadijah Mat Daud, 30, yang berasal di Kampung Kundur di sini meninggal dunia di tempat kejadian akibat mengalami kecederaan parah di bahagian kepala.
Bagaimanapun, pemandu van jenis Ford Econovan yang merupakan peniaga pasar malam tempat mangsa bekerja, Asri Asahan, 59, hanya mengalami cedera ringan dan menerima rawatan di Hospital Gua Musang.
Ketua Polis Daerah Gua Musang, Superintendan Mohd. Taufik Maidin berkata, kejadian itu berlaku kira-kira pukul 12.15 tengah malam ketika mangsa sedang dalam perjalanan dari Felda Aring ke Gua Musang.
Katanya, sebaik van dinaiki mangsa sampai di lokasi kejadian, van tersebut hilang kawalan sehingga terbabas sebelum terbalik masuk ke dalam longkang sebelah kiri jalan.

“Mangsa yang duduk di tempat penumpang hadapan dipercayai terhantuk dengan kuat dan mengalami kecederaan parah di bahagian kepala.
“Berdasarkan hasil siasatan awal mendapati kemalangan berpunca daripada pemandu van itu mengantuk selepas habis berniaga sehingga lewat malam,” katanya.
Tambah Mohd. Taufik, mayat mangsa di hantar ke Hospital Gua Musang untuk bedah siasat.
Kes disiasat mengikit Seksyen 41 (1) Akta Pengangkutan Jalan 1987. -K! ONLINE


Lelaki maut kereta langgar tiang elektrik
Oleh KOSMO!

16 September 2020, 2:46 pm
Oleh MOHAMAD FAHD RAHMAT
KLUANG – Seorang lelaki mememui ajal apabila kereta Proton Iswara yang dipandunya gagal dikawal sebelum terbabas melanggar tiang elektrik dalam kejadian di Kampung Seri Maju Machap malam tadi.
Dalam kejadian pada pukul 10.30 malam itu, mangsa yang berusia 38 tahun maut di tempat kejadian apabila mengalami kecederaan parah pada anggota badan.
Komander Operasi Pegawai Bomba Mustafa Yusof berkata, mangsa tersepit di tempat duduk dan pihaknya mengggunakan peralatan khas untuk mengeluarkannya.
“Satu jentera dari Balai Bomba dan Penyelamat Ayer Hitam dengan kekuatan sembilan anggota bergegas ke tempat kejadian.
“Mangsa dikenali sebagai Norhaili Abu Main meninggal dunia di tempat kejadian dan disahkan oleh pembantu pengawai kesihatan Kementerian Kesihatan Malaysia sebelum diserahkan kepada polis untuk tindakan lanjut.

“Operasi ditamatkan pada 11.17 malam,” katanya ketika dihubungi hari ini.-K! ONLINE


Penunggang rempuh sukarelawan polis
Oleh KOSMO!

16 September 2020, 2:53 pm
Oleh MOHAMAD FAHD RAHMAT
KLUANG – Seorang anggota sukarelawan Polis (PVR) Ibu Pejabat Polis Daerah (IPD) Kluang cedera selepas dirempuh penunggang motosikal yang melarikan diri daripada sekatan jalan raya di sini tengah malam tadi.
Pemangku Ketua Polis Daerah Kluang, Deputi Superintendan Abdul Razak Abdullah Sani berkata, mangsa cedera akibat rempuhan itu dan suspek cuba melarikan diri.
“Bahagian Siasatan dan Penguatkuasaan Trafik IPD Kluang sedang membuat operasi Op Motosikal di Jalan Hashim, Kluang.
“Pada 11 malam sebuah motosikal membuat pusingan U untuk melarikan diri dari sekatan jalan raya tersebut.
“Dalam cubaan melarikan diri telah melanggar seorang anggota sukarelawan Polis (PVR) IPD Kluang yang terlibat di dalam operasi tersebut.

“Akibat rempuhan itu kedua mangsa dan suspek terjatuh dan suspek kemudian melarikan diri dari tempat kejadian,” katanya ketika dihubungi hari ini.
Abdul Razak berkata, anggota yang cedera dihantar ke Hospital Enche Besar Hajjah Khalsom (HEBHK) dan dirawat akibat kecederaan luka berjahit di bahagian kepala serta dilaporkan stabil.
Beliau berkata, suspek berusia 20 tahun berjaya ditangkap tidak lama selepas kejadian untuk siasatan lanjut selain turut mengalami kecederaan di bahagian tangan kiri dan kanan.-K! ONLINE
Habis//


Sembilan lagi kerbau Syukur mati termasuk Semek
Oleh MOHD AZLI ADLAN

16 September 2020, 2:41 pm
KUALA TERENGGANU – Air mata Muhammad Syukur Khamis, 15, yang dikenali sebagai ‘Mowgli Malaysia’ terus tumpah apabila sembilan lagi kerbau peliharaan keluarganyanya mati akibat wabak hawar berdarah hari ini.
Tambah memeritkan, antara haiwan ternakan bapanya, Khamis Jusoh, 64 yang mati itu adalah antara kerbau kesayangannya, Semek.
“Kebimbangan saya sejak seminggu lalu akhirnya menjadi kenyataan. Kini hanya tinggal (kerbau kesayangan) Tokol dan Along sahaja.
“Tambah menyedihkan saya, sudah 50 ekor kerbau ayah saya mati akibat wabak hawar berdarah sehingga hari ini (semalam),” katanya kepada Kosmo! di sini hari ini.
Kosmo! semalam melaporkan hati Muhammad Syukur luluh menyaksikan 36 kerbau peliharaan bapanya mati bergelimpangan di dalam kandang disebabkan wabak hawar berdarah.
Dia sudah menganggap haiwan ternakan yang dibelanya sejak berumur enam tahun berkenaan sebagai sahabat.

Muhammad Syukur mula terkenal sejak awal tahun lalu apabila gambar selepas gambarnya bermesra dengan sekumpulan kerbau sering memenangi anugerah fotografi antarabangsa termasuk yang terbaharu Imej Asia 2020 bagi bulan Ogos bagi kategori Orang/Jalanan oleh Asian Geographic. – K! ONLINE


KPDNHEP kesan pelitup muka tiga lapis tiruan dijual 50 sen
Oleh MOHD YUNUS YAKKUB

16 September 2020, 2:58 pm
SABAK BERNAM – Kementerian Perdagangan Dalam Negeri dan Hal Ehwal Pengguna (KPDNHEP) mengesan pelitup muka 3 lapis (3-ply mask) tiruan yang dijual pada harga serendah 50 sen di sekitar Lembah Klang.
Timbalan Menterinya, Datuk Rosol Wahid berkata, pelitup muka itu dijual di sekitar pasar malam dan tepi jalan oleh individu tertentu dalam mengaut untung ketika masyarakat berdepan pandemik Covid-19.
Katanya, setakat ini pihaknya menerima sehingga tiga kes berkaitanya.
“Saya pun hairan bagaimana kita letak harga syiling RM1 tetapi mereka jual 50 sen. Mesti ada yang sesuatu yang tidak kena ( pada pelitup muka tersebut).
“Bila periksa memang 3ply mask tetapi mutu materialnya meragukan kerana cepat berdebu dan membahayakan kepada kesihatan,” katanya pada sidang akhbar selepas merasmikan penutupan program kembara Pengguna dan Peniaga KPDNHEP Selangor di Khind-Mistral Industries Sdn. Bhd. Sekinchan di sini hari ini.
Sehubungan itu, beliau menegaskan pihaknya akan bekerjasama dengan Jabatan Kimia dalam memeriksa dan meneliti secara lanjut berhubung pelitup muka tiruan tiga lapis tersebut.

Jelas Rosol, KPDNHEP berkemungkinan akan membuat peraturan baharu berhubung penjualan pelitup muka tersebut bagi memastikan hanya pelitup muka bermutu,berkualiti dan iktiraf sahaja dijual di pasaran.
“Ini kerana pelitup muka berkaitan dengan penafasan, jadi perkara itu (pelitup muka tiga lapis tiruan) semestinya membahayakan.
“Nanti hendak elak daripada terkena Covid-19 terkena jangkitan lain pula,” katanya.
Mengulas mengenai program jualan Malaysia dan Kempen Beli Barangan Malaysia, beliau menjelaskan kesedaran orang ramai didapati meningkat dalam merancakkan semula ekonomi tempatan yang terjejas akibat pandemik Covid-19. -K!ONLINE


Pengawal keselamatan maut, pokok hempap pondok
Oleh KOSMO!

16 September 2020, 12:35 pm
Oleh KHAIRUL MOHD. ALI
JOHOR BAHRU – Seorang pengawal keselamatan warga Pakistan maut selepas pondok keselamatan didudukinya dihempap sebatang pokok yang tumbang dalam satu kejadian di Taman Pelangi Indah, awal pagi hari ini.
Ketua Operasi dari Balai Bomba dan Penyelamat Tebrau, Pegawai Bomba Kanan II, Jasni Saidin berkata, pihaknya menerima panggilan kecemasan pada pukul 3.44 pagi.
Katanya, 13 pegawai dan anggota beserta dua jentera dikejar ke lokasi kejadian.
“Mangsa yang dikenali dikenali Amir Muhammad, 40, ketika itu sedang bertugas dan berada di dalam pondok keselamatan.
“Sebatang pokok yang berada berhampiran tumbang dan menghempap pondok tersebut. Mangsa disahkan maut di lokasi kejadian,” katanya dalam satu kenyataan, di sini hari ini.

Tambah Jasni, pihaknya menggunakan peralatan gergaji untuk memotong pokok yang tumbang berkenaan bagi mengeluarkan mangsa.
“Mangsa kemudian diserahkan kepada pihak polis untuk tindakan lanjut,” ujarnya sambil memaklumkan operasi kemudian ditamatkan pada pukul 5.16 pagi.-K! ONLINE